Соғлом эътиқод сабоқлари рукнидан: дуода авлиёларни васила қилиш мумкинми?\nОдамлар орасида “Фалон зотни васила қилиб сўрайман” деб дуо қилиш мумкин эмасми, деган савол кўп такрорланади. Чунки бундай дуо қилиш мумкин эмаслигига кўплаб далиллар борлигини иддао қиладиганлар ва уни жоиз дегувчиларни тавҳидни тушунмасликда айблайдиганлар етарлича топилади. Ушбу ҳолат мазкур айбловчиларнинг далилларига батафсилроқ жавоб бериш заруратини тақозо қилади. Шу маънода қуйида васила қилишни инкор қиладиганларнинг далиллари ва уларга берилган жавобларнинг хулосаларини жамлашга ҳаракат қиламиз.\nДастлаб, васила қилиш деганда нима назарда тутилганини тўғри тушуниб олиш лозим бўлади.\nДемак баъзилар дуо қилишда мана шундай зотларнинг номларини айтиб: “Роббим фалон дўстингни васила қилиб сўрайман” дейиш жоизлигини инкор қилганлар. Ушбу инкор қилувчилар асосан қуйидаги далилларни келтирганлар:\nАллоҳ таоло Қуръони каримда фақат Ўзидан ёрдам сўрашни таълим берган:\n“Сенгагина ибодат қиламиз ва Сендангина ёрдам сўраймиз” (Фотиҳа сураси, 4-оят).\nАбдуллоҳ ибн Аббос розияллоҳу анҳумодан ривоят қилинган ҳадисда Расулуллоҳ соллаллоҳу алайҳи васаллам бундай деганлар:\n“Агар ёрдам сўрасанг Аллоҳдан ёрдам сўра” (Байҳақий ривоят қилган).\nУшбу каби оят ва ҳадисларнинг умумий маъносига кўра, мўмин банда барча ҳожатларида фақатгина Аллоҳ таолодан ёрдам сўраши, ўртага ҳеч кимни қўшмаслиги шариат буйруғи ҳисобланади. Васила қилиш эса мазкур буйруққа зид ишни содир этишдир, деганлар.\nЖумҳур уламолар бу далилларга қуйидагича жавоб берганлар:\nШариатда фақат Аллоҳ таолодан ёрдам сўрашга буйруқ бўлганидек, зоҳирий сабабларни юзага чиқаришга ҳам буюруқ бордир. Ана шу зоҳирий сабаблардан бири Расулуллоҳ соллаллоҳу алайҳи васалламни ёки авлиёуллоҳларни васила қилиб Аллоҳга дуо қилиш ҳисобланади. Бунга қуйидаги ҳадиси шариф ёрқин далилдир:\nعَنْ عُثْمَانَ بْنِ حُنَيْفٍ رَضِيَ اللهُ عَنْهُ أَنَّ رَجُلاً أَعْمَى جَاء إِلَى النَّبِي صَلَّى اللهُ عَلَيْهِ وَسَلَّمَ فَقَالَ: يَا رَسُولَ اللهِ ادْعُ اللهَ أَنْ يَكْشِفَ عَنْ بَصَرِي فَقَال: إِنْ شِئْتَ دَعَوْتُ وَإِنْ شِئْتَ صَبَرْتَ فَهُوَ خَيْرٌ لَكَ قَالَ: فَادعُه فَأَمَرَهُ النَّبِيُّ صَلَّى اللهُ عَلَيْهِ وَسَلَّمَ أَنْ يَتَوَضَّأَ فَيُحْسِنَ وُضُوءَهُ وَيَدْعُوَ بِهَذَا الدُّعَاءِ: اللَّهُمَّ إِنِّي أَسْأَلُكَ وَأَتَوَجَّهُ إِلَيْكَ بِنِبِيِّكَ مُحَمَّدٍ صَلَّى اللهُ عَلَيْهِ وَسَلَّمَ نَبِيِّ الرَّحْمَةِ يَا مُحَمَّدُ إِنِّي أَتَوَجَّهُ بِكَ إِلَى رَبِّي فِي حَاجَاتِي هَذِهِ لِتُقْضَى لِي اللَّهُمَّ شَفِّعْهُ فِيَّ. فَذَهَبَ ثُمَّ رَجَعَ وَقَدْ كَشَفَ اللهُ عَنْ بَصَرِهِ. رَوَاهُ التِّرْمِذِيُّ وَالنَّسَائِيُّ.\nУсмон ибн Ҳунайф розияллоҳу анҳудан ривоят қилинади: “Кўзи ожиз бир киши Набий соллаллоҳу алайҳи васалламнинг ҳузурларига келиб: “Эй Аллоҳнинг Расули, Аллоҳга менинг кўзимни очишини сўраб дуо қилинг”, деди. Шунда у зот: “Хоҳласанг дуо қиламан, агар сабр қилишни хоҳласанг, у сен учун яхшироқ бўлади”, дедилар. У: “Дуо қилинг”, деди. Шунда Набий соллаллоҳу алайҳи васаллам унга таҳорат қилишни, таҳоратини гўзал қилишини ва бу дуони ўқишини буюрдилар: “Аллоҳумма, инний асъалука ва атаважжаҳу илайка би Набиййика Муҳаммадин соллаллоҳу алайҳи васаллам набиййир роҳмати. Йа Муҳаммад, инний атаважжаҳу бика ила Роббий фи ҳаажаатий ҳазиҳи литуқзо лий. Аллоҳумма шаффиъҳу фиййа” (Эй Аллоҳ, Сендан сўрайман ва раҳмат пайғамбари бўлмиш Муҳаммад соллаллоҳу алайҳи васаллам билан Сенга юзланаман. Эй Муҳаммад, мен ушбу ҳожатим раво қилиниши учун сиз билан Роббимга юзланаман. Эй Аллоҳ, бу зотнинг мен ҳақимдаги шафоатларини қабул қилгин!). Ҳалиги киши кетди сўнгра қайтиб келганида Аллоҳ унинг кўзларини очган эди” (Термизий ва Насоийлар ривоят қилган).\nУшбу ҳадиси шарифдаги “Эй Муҳаммад (алайҳиссалом) сиз билан Роббимга юзланаман”, деган нидо васила қилиш шариатда борлигига ҳужжатдир. Шунинг учун ҳам ушбу муборак дуони саҳобалар, тобеинлар ва бошқа кўплаб улуғ зотлар ҳожатлари раво бўлиши учун ўқиб келганлар.\nШунингдек Қуръони каримда васила ахтаришга алоҳида буюруқ келган:\n“Эй иймон келтирганлар! Аллоҳга тақво қилинглар ва Унга васила ахтаринглар” (Моида сураси, 35-оят).\nУшбу ояти каримада “васила ахтаринглар” деган буйруқ қайдланмасдан умум бўлиб келган. Шу сабабли василани фақат солиҳ амалга хослаб, шахсларни васила қилиш мумкин эмас, дейиш Қуръони каримдаги умумий ҳукмни қайдлаш бўлиб қолади, бу эса мумкин эмасдир. Бу ҳақида Совий раҳматуллоҳи алайҳ “Жалолайн” тафсири ҳошиясида қуйидагиларни ёзган: “Васила ахтариш деганда бандани Аллоҳга севикли қиладиган барча нарсаларни ахтариш тушунилади. Ана шу умум нарсаларнинг ичига Аллоҳ таолонинг пайғамбарлари ва валийларини яхши кўриш, садақалар бериш, Аллоҳга маҳбуб зотларни зиёрат қилиш, кўп дуо қилиш, қариндошлик алоқаларини боғлаш ва кўп зикр қилиш каби ишлар киради. Шунга кўра, бу оят: “Сизларни Аллоҳга муқарраб қиладиган барча нарсаларни лозим тутинглар, Ундан узоқлаштирадиган барча нарсаларни тарк қилинглар”, маъносини англатади. Ушбу маънони англаб етган бўлсангиз, билингки, Аллоҳнинг валийларини зиёрат қилганлари сабабли “уларни зиёрат қилиш Аллоҳдан ўзгага ибодат қилишдир” деган иддао билан мусулмонларни кофирга чиқариш очиқ-ойдин залолат ва зиёнкорликдир. Чунки бу иш Аллоҳдан ўзгага ибодат қилиш эмас, балки Аллоҳга бўлган муҳаббатдан келиб чиқадиган амалдир”.\nДемак зоҳирий сабаблардан фойдаланиш жоиз бўлганидек, руҳий сабаблардан фойдаланиш ҳам жоиз бўлади. Шунга кўра бутун борлиқнинг тасарруфи фақат Аллоҳ таолонинг иродасига боғлиқ деган соф эътиқодли мўминнинг валий зотларни васила қилиши жоиз амалдир.\nШу ўринда нега айнан валийлар васила қилинади деган савол ҳам пайдо бўлиши мумкин. Бу саволга уламолар қуйидагича жавоб берганлар: Валийларнинг Аллоҳ таоло ҳузурида бошқаларга нисбатан хос мақом ва даражалари бор. Бу ҳақиқат Қуръони каримнинг кўплаб оятларида баён қилинган:\n“Ҳамма учун қилган амаллари сабабли даражалар бордир” (Аҳқоф сураси, 19-оят).\n“Ёки тақводор зотларни фисқу фужур қилиб юрган кимсалар каби қилар эканмизми?!” (Сод сураси, 28-оят).\nШунинг учун тақводор зотлар бўлмиш валийлар васила қилинади, деганлар.\nШу ўринда василани инкор қиладиганларнинг яна бир далилларини ва унга берилган жавобларни ўрганиб чиқиш кўплаб тушунмовчиликларга барҳам беради. Василани инкор қиладиганлар қуйидаги ояти каримани ҳам далил қилиб келтирганлар:\n“Ундан ўзга “дўстлар”ни (“илоҳ”) қилиб олган кимсалар: “Бизни Аллоҳга яқин қилишлари учунгина уларга ибодат қиламиз” (дерлар) (Зумар сураси, 3-оят).\nЯъни, ушбу ояти каримада Аллоҳга муқарраб бўлиш учун ўзгани восита қилиш мушрикларнинг сифати экани айтилган. Шунга кўра бу оят дуода васила қилиш мумкин эмаслигига ҳужжатдир, деганлар.\nБу далилга қуйидагича жавоб берилган: Мазкур оятда мухлис мўминларнинг ҳолати эмас, балки Аллоҳдан ўзгага ибодат қиладиган мушрикларнинг ҳолати баён қилинган. Оят мазмунига эътибор бериладиган бўлса, “бизни Аллоҳга яқин қилишлари учун уларга ибодат қиламиз” дейишган. Яъни, мазкур кимсалар Аллоҳдан ўзгага ибодат қилганлари сабабли мушрик бўлишган. Васила қилувчи эса асло “Дуойим қабул бўлиши учун Аллоҳдан ўзгага ибодат қиламан” демайди, балки Аллоҳим васила ахтаришга буюрган, шунинг учун У зотнинг суйган бандаларини васила қилиб дуо қилсам, шояд дуойимнинг мақбул бўлиш даражаси ортса”, деган илинж билан дуо қилади. Зеро ибодат қилиш ва васила қилиш луғавий жиҳатдан ҳам, истилоҳий жиҳатдан ҳам мутлақо бошқа-бошқа нарсалардир. Шунга кўра ушбу ояти каримада васила қилиш эмас, балки Аллоҳдан ўзгага ибодат қилиш куфр ва ширк экани баён қилинган.\nХулоса шуки васила дуонинг мақбул бўлиш даражасини орттириш умидида қилинадиган амал бўлиб, соф эътиқодли банда учун Аллоҳ таоло ҳузуридаги хавф мақомидан ражо мақоми сари юксалишдир.\nШунинг учун мазкур масала ҳақидаги ўзаро баҳсларда бу баҳс мусулмон ва мушрик ўртасида эмаслигини балки динимизда далили бор бир масала ҳақида гап кетаётганини асло унутмаслик лозим. Зеро Пайғамбаримиз соллаллоҳу алайҳи васаллам “Дин насиҳатдир” деганлар, асло ўзгаларни мушрик ёки бидъатчига чиқаришдир демаганлар.\n3575 марта ўқилди\nДругие материалы в этой категории: « Имом Мотуридий ҳақида уламоларнинг билдирган фикри\tСоғлом эътиқод сабоқлари рукнидан: куфр сўзининг қандай маънолари бор? »


ЁМОН ТАРБИЯЧИЛАР | Маърифат саодати\nТарбия санъатининг ўзига хос хусусияти шундаки, у деярли ҳаммага таниш ва тушунарли, баъзи бировларга ҳатто жуда осондек туюлади. Киши тарбия санъати билан назарий ёки амалий жиҳатдан қанчалик кам таниш бўлса, унга бола тарбиялаш шунчалик осон бўлиб туюлади.\nОта-оналар кўпинча «тарбия» сўзи билан «маълумот» сўзини чалкаштириб қўядилар ва болани маълум бир касбга ўқитиб-ўргатиш билан унга тарбия бердик деб ўйлайдилар. Йиллар ўтгач, ота-оналарнинг ўз фарзандларидан ҳафсаласи пир бўлишининг сабаби ҳам мана шунда!\nЯна бир ҳақиқат борки, ундан асло кўз юмиб бўлмайди: болага яхши тарбия бериш учун, ота-онанинг ўзи ахлоқан тоза инсон бўлмоғи шарт. Ахлоқ масаласида қусури бор ота-она ўз фарзандларига қанчалик меҳр бермасин, ёмон тарбиячилигича қолаверади. Чунки ота-онанинг ҳар бир хатти-ҳаракати ва феъл-атвори бола табиатида ўчмас из қолдиради.\nРус тилидан Робия ҲАМИД таржимаси\nTagged ахлоқ, билим, маълумот, Рубинштейн, тарбия\n← САВОД ЎРГАТГАН ПЕЧЕНЬЕЛАР\nУЙИМИЗ ТЎРИДАГИ БЕГОНА →


Алишер Саноев ҳам "Бухоро" билан шарномасини узайтирди - Спорт UZ - Скачать музыку бесплатно новинки музыки 2016-2017\nАлишер Саноев ҳам "Бухоро" билан шарномасини узайтирди\nУчинчи йиғинни пойтахтда давом эттираётган “Бухоро” жамоаси бир нечта назорат учрашувларини ўтказгач, яна футболчилар билан шартномалар имзолашда давом этади. Кеча жамо тажрибали ярим ҳимоячи Алишер Саноевга янги шартнома таклиф қилди. Саноев иккиланмасдан шарномани қабул қилди ва фаолиятини “Бухоро”да давом эттирадиган бўлди. Эслатиб ўтамиз, Алишер Саноев ўтган мавсумнинг иккинчи даврасида Навоийнинг “Қизилқум” жамоасидан таклиф этилган эди. Иккинчи даврада у 11 та учрашувда майдонга тушди ва 989 дақиқа майдонда тўп сурди. Ушбу учрашувларда футболчи 3 марта рақиблар дарвозасини ишғол қилган ва 3 марта ҳакамлар томонидан огоҳлантирилган. - деб хабар бермоқда Stadion.uz нашри.


СУВ ТОЗАЛАШ УЧУН ФИЛЬТРЛАР\nУзбекско-Китайский Торговый Дом "ASIA STAR" - Промышленные фильтры для очистки питевой воды March 29, 2019\nУзбекско-Китайский Торговый Дом "ASIA STAR" - Промышленные фильтры для очистки питевой воды\nДунё иқлими ҳарорати йил сайин кўтарилиб бориши ва аҳоли сонининг ўсиб бориши сабабли сифатли сувга бўлган талаб кун сайин ошиб бормоқда. Ўзбекистонда сифатли сув етиб бормаган ҳудудлар хали анчагина. Аксарият ерларга қувурлар ёрдамида сув борган бўлса ҳам сифати паст. Қувурлар етиб бормаган жойларда қудуқ ёрдамида сув чиқаришмоқда. Аммо бу сувларнинг аксариятида туз миқдори ва бошқа кимёвий моддаларнинг меъёридан ортиқлиги сабабли сифати паст ҳамда инсон саломатлигига зарар етказади.\nИшбилармон тадбиркорлар сифатли сув муаммо бўлган ҳудуд марказларига тозалаш фильтрларини ўрнатиб аҳолига қулайлик яратмоқдалар ва мўмай даромад топмоқдалар.\nҚуйида сизларнинг диққатингизга турли ҳажмда сув тозалаш фильтрларини тақдим этамиз:\nЗАНГЛАМАЙДИГАН ПЎЛАТДАН ЯСАЛГАН СУВ ФИЛЬТРЛАРИ\nШИШАТОЛАЛИ ПОЛИЭСТЕРДАН ЯСАЛГАН СУВ ФИЛЬТРЛАРИ


Хонанда Манижа: "Сўзим ва амалим бир бўлган"\n25 май 2022, Тошкент вақти: 15:12\nРоссиялик хонанда, асли тожикистонлик Манижа Сангин Роттердам шаҳрида ўтказилаётган “Евронигоҳ” халқаро мусиқа танлови финал босқичига йўлланма олгач, Озодлик радиосининг тожик хизматига (Радио Озоди) интервью берди.\nТанловнинг биринчи ярим финали 18 май куни якунланди, Манижа “Russian Woman” қўшиғи билан 22 майда курашни давом эттиради.\n– Манижа, табриклаймиз. Шу тобда нималарни ҳис қиляпсиз?\n– Бу воқеалар бари ўнгимда юз бераётганини ҳануз ҳис эта олганим йўқ. Худди туш кўраётгандайман. Энг асосийси, жамоамдан жуда миннатдорман, чунки кеча ортиғи билан ишладик, умид қиламанки, финалда ҳам ўзимизни 100 фоиз сафарбар этамиз. У ёғига нима бўлиши эса бизга боғлиқ эмас. Ҳаммадан муҳими – барча қўрқувларни, ҳаяжон ва диққатбозликни, бир неча ойдан буён давом этиб келаётган руҳий босимни енгиб ўтиб, саҳнага чиқдик. Ўз ижромиздан чинакам завқ ола билдик.\n– Бу қандай бўлди ўзи? Кўйлак ичидан чиқиб келиш, нима десам экан... стереотипларни парчалаш ғояси қандай дунёга келди?\n– Гуруҳимизда ҳар ким ўз ишини қилди. Концепция муаллифи, яъни менинг кўйлак ичидан чиқишимни, ортимда рус аёллари бўлишини, мени рус аёллари санъати қуршаб олишини ўйлаб топган одам – Ладо Кватания. Кўйлакнинг ўзи эса – дизайнию тузилишигача – онамнинг ихтироси. Очилиб-ёпиладиган дарча дизайнини онам дугонаси кўмагида тайёрлаган. Улар кўпдан буён мода соҳасида ишлайдилар, барчасини бирга қилишган. Эскизларни онам чизган.\n– Бу ишларга қанча вақт кетди?\n– Роса бир ой. Биз кўйлакни қоғозда яратган бўлсак, уни қўл билан ясаши керак бўлган конструкторлар Королёв шаҳрида эди. Кўйлакни бўйимга ўлчаб кўриш учун у ерга бордик. Жуда кучли ижодий устахона экан.\n– Бу ҳалиги, машҳур конструкторлик бюроси жойлашган шаҳарми?\n– Худди ўзи. Ўша бюрога ҳам ишимиз тушди, кўйлак юриши учун, унга ғилдиракчалар ўрнатиш учун улардан ёрдам сўрадик.\n– Саҳнага чиққанингизда ҳаяжон бормиди? Ёки чиқишингиз билан ҳаммаси ўтиб кетдими?\n– Шу уч дақиқа асрларга чўзилгандек туюлди. Уч дақиқа ичида бошимда қанақанги хаёллар чарх урмади дейсиз: дам ёқимли, дам қўрқинчли, дам ҳаяжонли, дам рўй бераётган воқеалардан ҳузурланиш ҳисси. Ҳар гал, томошабинлар чапак чалганда – дарвоқе, улар тез-тез қарсак чалиб туришди – ҳаяжон мени “қўйиб юборарди”. Шу маънода томошабинлар артистга жуда асқотаркан. Улар ҳаяжонни енгишингга ёрдам беради, зеро сен саҳнада ёлғизсан, улар эса жуда кўп.\n– Сиз “менга ғалаба қизиқ эмас, асосийси – қўшиқ мессежини етказиш”, деган эдингиз. Нега?\n– Чунки менинг тугал шаклланган аниқ бир позициям бор. Уни ҳеч нарса мен учун ўзгартира олмайди.\n– Қанақа позиция у?\n– Оммабоп қўшиқлар топ-рўйхатларидаги ҳеч бир позиция, “Евронигоҳ” рейтингидаги ҳеч бир позиция, совринли ёки совринсиз ўринлардаги ҳеч қанақа позиция менинг ички позициямга таъсир эта олмайди. Менинг “Евронигоҳ”га қадар бўлган устувор мақсадим танловдан кейин ҳам қолади, бу – рост гапириш, томошабинга нисбатан виждонан муносабатда бўлиш, одамларни эврилишларга, бахт-саодатга руҳлантирувчи санъатга интилиш. Дилидагини етказиб бера оладиган хонанда бўлиш мен учун жуда муҳим, фаҳмимча, етказиб бера оляпман ҳам, бу мен учун қадрли.\n– Яъни 22 май куни, ҳамма сиз учун қайғуради‑ю сиз ўзингиз асло қайғурмайсизми?\n– (Кулади). Қайғурмайман. Йўқ, қайғурсам керак, албатта, аммо қайсидир масалада ҳуқуқларимиз бузилаётганини, кимдир ҳужжат олиш, фуқароликка кириш имкониятидан маҳрумлигини ўйлаб қайғураман. Ёки кимлардир ҳаётдан тўла баҳра олишига халал берадиган вазиятда эканидан – таълим олишдан мосуволигидан қайғураман... Мана шулар мени кўпроқ ташвишга солади. Ижодий амбицияларга келсак... Саҳнага чиққанинг билан нима қилаётганингни ўзинг тушунмасанг, ишингга ишончинг бўлмаса, қаердадир сустроқ ҳаракат қилсанг ёки мессежни ҳис эта олмасанг, бу бошқа гап. Мен эса мессежни ҳис қиламан, ана шу ҳис билан яшадим, яшаяпман. Сўзим билан амалим бир бўлган. Шу боис ҳам, ичимда қандайдир иштибоҳ ва хавотирлар йўқ.\n– Кеча кўплаб тожиклар, сизнинг собиқ ватандошларингиз Европада, Америкада туриб сизга мухлислик қилишди, “Facebook”да, “Instagram”да ёзишди. Уларга айтар гапингиз борми?\n– Уларга айтмоқчиманки, мен уларнинг нақадар замонавийлигидан, серқирралигидан фахрланаман, чунки улар мени тинглай ва англай олишади. Тожикистонда туғилиб, у ердан жўнаб кетаркансан қалбингда жамики шарқона анъаналарни бирга олиб кетиш ва айни чоғда ривожланиб, европача инсон бўлиб етишиш – бу ажойиб нарса. Уларнинг дастаги менга ниҳоятда хуш ёқади, зеро менинг мессежим бирмунча зиддиятли бўлиб, табиийки, одамларнинг унга нисбатан реакцияси қанақа бўларкин, дея алағда бўлган пайтларим бўлган. Аммо Тожикистондан битта ҳам салбий муносабат бўлмади.\n– Ҳар ҳолда ижобий ҳиссиёт сиз учун аҳамиятли экан-ку?\n– Албатта. Ахир ниманидир ўзгартириш қўлингдан келишига, сен билан ҳамфикр ва ҳаммаслак кишилар кўплигига ишонч бусиз бунёд бўлмайди.\n– 16-17 яшарлигингизда сиз билан суҳбатлашган эдик. Ўшанда, эҳтимол, хонандаликни танламасман, чунки бу жиддий иш эмас, дегандек бўлувдингиз. Шу тобда, “Евронигоҳ” юксаклигида сўзлашиб турибмиз. Энди нима дейсиз?\n– (Кулади). Тан оламан, айтилган сўз – отилган ўқ. У кезлар бола эдим. Лекин, ҳатто улғайган бўлсанг ҳам, агар севимли ишинг билан шуғулланар экансан, кўнглингдан қанчадан-қанча шубҳа-гумонлар кечиши тайин.\n– Ўшанда ижодда ишингиз бароридан келмаган, деб тахмин қилсак бўладими?\n– Ҳа, шундай бўлса керак. Ўзимни топа олмаётган пайтларим эди, чамаси. Мусиқа менга нимага кераклигини тушунмасдим. Бироқ ҳозир ўз ўрнимни топганман.\n– Яъни “Евронигоҳ”дан сўнг катта ижодий ҳаёт давом этадими?\n– Ҳозир тожикчасига “Насиб”, яъни “Худо хоҳласа!” деб жавоб бердингиз.\n– Ҳа, насиб.\n– Тожикчалаб яна бирон нима дейишни истармадингиз?\n– “Ман шуморо нағз мебинам” (мен сизларни севаман) билан “раҳмати калон” (катта раҳмат) ёдимда.


Расман: Россиядаги 2 428 ўзбекистонликка 218 минг доллар моддий кўмак кўрсатилди\n25 октябр 2020, Тошкент вақти: 02:20\nРоссияда қийин аҳволда қолган 2428 нафар ўзбекистонликка, 6 июнь ҳолатига кўра, 935 076 рубль (тахминан, 218 минг доллар) миқдорида бир марталик моддий ёрдам берилди. Бу ҳақда Ташқи ишлар вазирлиги маълум қилди.\nХабарда таъкидланишича, бир марталик ёрдам 14 май куни Ўзбекистоннинг Россиядаги элчихонаси ишга туширилган “Меҳр” лойиҳаси доирасида берилган.\nБундан ташқари Ўзбекистоннинг Истанбул шаҳридаги бош консулхонаси 10 мингдан ортиқ ўзбекистонлик муҳожирга озиқ-овқат тарқатилишини ташкиллаштирган, 150 дан ортиқ озиқ-овқат пакети ва 1000 дан ортиқ фуқарога 180 минг турк лираси қийматидаги 1800 та озиқ-овқат талони тарқатилган.\nЎзбекистоннинг Германиядаги элчихонаси ҳам 705 та оилага қарийб 10 минг евро миқдорида ёрдам кўрсатилди. Ўзбекистоннинг Жанубий Кореядаги элчихонаси томонидан хайрия маблағларини йиғиш бўйича олиб борилган ишлар натижасида 100 минг доллардан ортиқ маблағ Жамоатчилик фонди ҳисоб рақамига ўтказилди.


Хитойда содир бўлган кўчки қурбонлари сони 38 кишига етди » Ўзбекистон янгиликлари – Zamin.uz\nZAMIN.UZ / Дунё / 19 Ноябр 2015 года370\nХитойнинг Чжецзян вилоятидаги қишлоқлардан бирида содир бўлган кўчки қурбонлари сони 38 кишига етди. Бу ҳақда «РИА Новости» хабар бермоқда. Олдинроқ 16 киши ҳалок бўлди, 21 киши эса изсиз йўқолганини маълум қилинган эди. Эслатиб ўтамиз, ҳодиса 13 ноябрь, жума куни Лишуй шаҳар округи, Лидонг қишлоғида содир бўлган. Тош ва лой оқими қишлоққа ёпирилиб, 27 та хонадон кўчки остида қолган. Қутқарувчилар мазкур уйлардан атиги бир кишини қутқаришга эришган. Қишлоқда яшовчи 300 дан зиёд фуқаро хавфсиз жойга кўчирилган. Офат рўй берган жойда 2300 нафар қутқарувчи, 80 та техника воситаси ишламоқда. Манба: Daryo.uz\nЎқишни тавсия қиламиз Ҳиндистондаги ресторанлардан бирида портлаш юз бериши оқибатида ўнлаб киши ҳалок бўлди\n22:54 / 30-06-2015


21 октябрь, 2019, 13:50 1521\nТеглар:UFC | Конор Макгрегор | Россия\nUFC да энг кўп шов-шувга сабаб бўлувчи жангчи...\nUFC оламида энг кўп шов-шув албатта Конор МакГрегорга тегишли бўлади. Унинг ўзига ҳос ҳарактери кўпчиликка ёқмасада, лекин қўллаб-қувватлайдиган мухлислари ҳам бутун дунё бўйлаб топилади. Шу кунларда у яна бир юришни амалга оширмоқда. Яъни Москвага сафар қилмоқчи...\nИкки вазн тоифасида собиқ UFC чемпиони шу ҳафта Москвага келиши борасида ўз твиттер саҳифасида ёзиб қолдирганидан сўнг, мухлислар мазкур хабарга ўз муносбатларини билдиришган. Аксарияти кулгули карикатура ва GIFлардан иборат бўлган.\nҚуйида уларнинг баъзиларини эътиборингизга ҳавола этамиз.\nJeno Van vlierberghe исмли фойдаланувчидан қолдирилган изоҳ...\nFony Terguson исмли фойдалувчи эса, шундай GIF билан муносабат билдирган.\nJoker эса реакциясини шу тарзда билдиради\nBrent Morgan янада ажойиб фото қолдирди.\nКонор МакГрегор Хабиб билан реванш жангини хоҳласа, аввал ким билан жанг қилиши зарур?


АҚШ элчиси Ўзбекистоннинг ЕОИИга аъзолиги масаласига...\n20.11.2019 13:40 0 3279\nАҚШнинг Ўзбекистондаги фавқулодда ва мухтор элчиси Дэниел Розенблюм Фейсбук ижтимоий тармоғи фойдаланувчилари билан жонли мулоқот қилди.\nFacebook Chat давомида дипломат сиёсатдан тортиб маданият ва таълимга қадар – турли соҳаларга доир саволларга жавоб қайтарди. Қуйида дипломатнинг айрим фикрлари билан танишинг.\nЎзбекистоннинг ЕОИИ ва ЖСТга аъзолиги ҳақида\n«Аввало, биз ҳамиша Ўзбекистоннинг суверенитети, мустақиллиги ва ҳудудий яхлитлигини қўллаб-қувватлашимизни таъкидлашни истар эдим. Суверенитет эса ҳар бир мамлакатнинг иқтисодий, сиёсий ва хавфсизлик масалаларини мустақил ҳал этмоғини англатади. Шу боис ҳам биз Ўзбекистоннинг Евроосиё иқтисодий иттифоқига (ЕОИИ) аъзолик масаласида қабул қилган ҳар қандай қарорини ҳурмат қиламиз. Айни чоқда, биз Ўзбекистон бу каби қарорларни қабул қилишда барча мусбат ва манфий жиҳатларни инобатга олишига хайрихоҳмиз. Негаки, бундай қарорлар келгусида суверенитет ва мустақилликка таъсир этиши мумкин. Бу борада очиқ баҳс-мунозара бўлгани маъқул.\nЖаҳон савдо ташкилотига (ЖСТ) келсак, тўғри, айрим мамлакатлар икки тузилма (ҳам ЕОИИ, ҳам ЖСТ – С.С.) аъзолигини кўзлаган. Аммо ЕОИИга аъзолик Ўзбекистоннинг ЖСТга қўшилиш жараёнини мураккаблаштириши ва узайтириши айни ҳақиқат. Қозоғистон ҳам, гарчи кейинчалик ЖСТга аъзо бўлган эса-да, айни шундай воқеликка рўбарў келди. Энг муҳими, Ўзбекистон ўз иқтисодий тараққиёти истиқболи борасида аниқ тўхтамга келмоғи зарур – мамлакат глобал ЯИМнинг 2 фоизига эгалик қилаётган, юқори ташқи тарифлар ўрнатилган иттифоқ таркибида бўладими ёки жаҳон иқтисодиётиннг 98 фоиз қисми билан бирга бўлишни маъқул кўрадими...»\nСўз ва фикр эркинлиги ҳақида\n«АҚШ сўз ва фикр эркинлигини қатъий қўллаб-қувватлайди. Очиқ жамият учун ушбу қадриятлар сув билан ҳаводек зарур эканига имонимиз комил. Биз журналист ҳамда блогерларга нисбатан зўравонлик ва таъқибларни кескин қоралаймиз...\nСирасини айтганда, фақат Ўзбекистон, унинг ҳукумати ҳамда жамиятгина сўз эркинлигини таъмин этишга қодир... Биз дунёдаги барча халқлар ушбу ҳуқуқдан фойдаланиши тарафдоримиз. Биз журналист мақомини мустаҳкамлаш, соҳа вакилларининг касбий маҳоратини ошириш учун алмашув ва ўқув дастурларини амалга оширмоқдамиз. Бу борадаги ишлар ўзбек журналистлари ҳамда журналистика мактаби вакиллари томонидан илиқ қабул қилинмоқда. Маҳаллий ҳамкорларимиз қизиқиш билдирар экан, бу жабҳадаги ишларни давом эттирамиз. Айни чоқда, ҳукуматни сўз эркинлигини ҳурмат қилишга даъват этишдан тўхтамаймиз».\nИқтисодий ҳамкорлик ҳақида\n«Иқтисодиётни ривожлантириш ҳамда янги иш ўринлари яратиш Ўзбекистон ҳукуматининг бирламчи вазифаларидан саналади. Бу борада кўплаб хорижлик ҳамкорларга ёрдам сўраб мурожаат қилинган. АҚШ ҳам мазкур масалаларда мамнуният ила кўмак кўрсатишга тайёр.\nБиз узоқ йиллар мобайнида АҚШ Халқаро тараққиёт агентлиги орқали Ўзбекистон қишлоқ хўжалигида кўплаб ишларни амалга оширдик. Бу фемерлар, хусусан, мева ва савбзавот етиштирувчиларга ҳосилдорликни ошириш, бу борада янги усулларни ўрганиш, маҳсулотлар учун янги бозорларни топиш бўйича кўмакни ўз ичига олади. Қишлоқ хўжалиги, транспорт ва логистикани ривожлантириш, жумладан, маҳсулотларни мақбул нархларда сотиш мақсадида мева ва сабзавотларни сақлаш борасида ҳам талай чора-тадбирларни амалга оширдик.\nКенг маънода, биз ҳукумат билан солиқ тартиботи ва регуляторлик сиёсати каби иқтисодиётнинг барқарор тараққиётига хизмат қилувчи ислоҳотлар борасида ҳамкорлик қилиб келмоқдамиз. Бу борадаги саъй-ҳаракатларни давом эттирамиз, қолаверса, тадбиркорлик, кичик бизнес ва бошқа йўналишларни ривожлантиришга фаол кўмак кўрсатамиз».\nТаълим соҳасидаги ҳамкорлик ҳақида\n«Таълим Ўзбекистон билан икки томонлама ҳамкорлигимизнинг устувор йўналишларидан саналади. Биз яқиндагина Ўзбекистон халқ таълими вазирлиги билан икки муҳим лойиҳани амалга татбиқ этишга киришдик. Биринчи лойиҳа Ўзбекистон мактабларида ахборот технологияларидан фойдаланишни кучайтириш ҳамда математика ва ўқиш предметлари бўйича таълим дастурини такомиллаштиришга йўналтирилган. Иккинчи лойиҳа доирасида эса Ўзбекистондаги 15 мингга яқин инглиз тили ўқитувчилари малакасини ошириш орқали инглиз тили таълими сифатини ошириш кўзда тутилган. Келгуси бир неча йил давомида амалга татбиқ этиладиган ушбу лойиҳалардан катта натижалар кутмоқдамиз. Мамлакат учун таълим соҳасига киритилган сармоядан ҳам самаралироқ сармоя йўқ».\nАҚШ Евроосиё иқтисодий иттифоқи элчи блогер журналист Дэниел Розенблюм


Цензура ОАВнинг эркинлигини бузиш деб топилиши...\n20.10.2019 18:02 0 1517\nОммавий ахборот воситаси эркинлигини бузганлик учун жавобгарлик белгиланмоқда. Бу “Оммавий ахборот воситалари тўғрисида”ги қонун лойиҳасида кўзда тутилган.\nЯнги таҳрирдаги қонуннинг 50-моддасига кўра, қуйидагилар ОАВнинг эркинлигини бузиш деб топилиши мумкин:\nфуқаролар, давлат органлари ва ташкилотлари мансабдор шахслари, жамоат бирлашмалари томонидан таъсисчилар, таҳририятлар, оммавий ахборот воситалари ноширлари ва тарқатувчиларининг, шунингдек журналистларнинг қонуний фаолиятига тўсқинлик қилиш;\nтаҳририят фаолиятига ноқонуний аралашиш ва унинг ихтисослашув эркинлигининг бузилиши;\nМазкур белгиланган журналист ҳуқуқларининг бузилиши тегишли қонун ҳужжатларига мувофиқ жиноий, маъмурий, интизомий ёки бошқа жавобгарликка сабаб бўлади.\nОАВ ҳақидаги қонун цензура\nЖамият 15/12, 14:00\nЖамият 20/10, 16:57


«КазАвтоЖол» еттита йўл участкасида пуллик тўловлар жорий этилишини эълон қилди\n23 ноябрь куни Қозоғистонда республика аҳамиятига молик автомобиль йўлларининг еттита қисми пуллик бўлди, деб хабар берди «КазАвтоЖол» автойўл компанияси.\nБиринчи тоифадаги автомагистралларнинг тўрт полосалик бўлган еттита участкаси эндиликда пулли бўлди. Булар Нур-Султон — Павлодар, Капшағай — Талдиқўрғон, Тараз — Қайнар, Чимкент — Тараз, Чимкент — Қизилўрда, Чимкент — Тошкент, Шучинск — Кокшетау магистраль йўлларидир. Бугунга қадар автомагистраллардан ҳаракатланиш учун тўлов тизими бир неча ҳафта давомида синов режимида ишлатиб кўрилди.\nЮқорида қайд этилган ҳудудлар учун тўловни жорий этиш тўғрисидаги буйруқлар давлат рўйхатидан ўтказилди ва бугундан кучга кирди.\n«Ҳозирда пуллик йўлга туташ маъмурий-ҳудудий бирликда рўйхатдан ўтган маҳаллий енгил автомашиналар учун 1 000 тенге (2,3 доллар) бўлган йиллик обунани харид қилиш имконияти мавжуд», — дейилади «КазАвтоЖол» хабарида. Йиллик обунани сотиб олмоқчи бўлганлар учун компания «КазАвтоЖол»нинг веб-сайтидаги жойлашуви кўрсатилган пуллик йўлларга хизмат кўрсатиш марказларига мурожаат қилишни таклиф қилди.\nКомпаниянинг таъкидлашича, пуллик йўлларда ҳаракатланиш нархи аввалроқ ушбу тизим жорий қилинган йўл участкалари (Нур-Султон – Шучинск, Нур-Султон – Темиртау, Олмаота – Капшағай, Олмаота – Хоргос) билан бир хил бўлади. Пуллик йўлларда юриш учун йиғилган маблағлар, уларнинг таъминоти ва йўл тармоғини ривожлантиришга йўналтирилади.


17 декабр куни Ақтўбеда аскарлар ўт очиб ҳужумга тайёрланиш бўйича машғулотларда ўз инструкторларини тингламоқдалар. (Минтақавий ҳарбий қўмондонликнинг матбуот хизмати)\nОЛМАОТА – Қозоғистонлик аскарлар мамлакат чегараларини яхшироқ ҳимоя қилиш мақсадида ўз тажрибасини орттирмоқда.\nҚозоғистон армиясининг «Ғарб» минтақавий қўмондонлиги матбуот хизматига кўра, 300 нафар тажрибали сержант томонидан бошқарилган 2000 минг нафар аскар ўз маҳоратини ошириш мақсадида 11 декабрдан 11 январга қадар ўтказилган бир ойлик тренингда қатнашди.\n«Ғарб» минтақавий қўмондонлиги Каспий денгизининг тегишли қисмида Қозоғистоннинг ҳудудий яхлитлиги, суверенитети, иқтисодий манфаатлари ва давлат чегараларини ҳимоя қилишга маъсул.\nМашқлар Атирау, Ақтау, Ақтўбе ва Бейнеуда бўлиб ўтди, деб хабар берди «Ғарб» минтақавий қўмондонлиги вакили, катта лейтенант Рустем Игисинов.\n«Машқларда асосан, оддий аскарлар, жумладан, муддатли ҳарбий хизматга чақирилган ва шартнома асосида хизмат қилаётган аскарлар қатнашдилар», деди у Карвонсарой нашрига. «Машғулотлар учун тажрибали йўриқчилар билан бирга, ҳарбий техника ва қурол-аслаҳаларни ҳам олиб келдик.»\nИнструкторларнинг хабар беришича, ҳарбий машқлар «оддийдан мураккабга қадар» шиори остида ўтказилган.\nБу ҳарбий хизматчиларнинг ўз мутахассисликлари бўйича билимларини чуқурлаштириб, энг янги ҳарбий техникани ўзлаштириш даражасига олиб чиқилади, деганидир.\nҲар бир иштирокчи ўз вазифаси ва мажбуриятларини чуқурроқ ўрганди, дейди Игисинов. Ўз қуролинг ва бошқа ускуналарни икир-чикиригача билиш – бу қурилмаларни ҳар томонлама қўллаш имконини беради, деди у.\n«(Ўқотар) қуролдан ўқ узиш ҳақида гап кетганда, аскар ўз қуроли ҳақида барча маълумотларни пухта ўзлаштириши, жумладан, унинг ўзига хос хусусиятлари, сақлаш шартлари ва ундан турли вазиятларда қандай фойдаланишни билиши керак», деди у. «Агар ҳайдовчи ҳақида гапирадиган бўлсак, у техникани ва унинг имкониятларини, шу билан бирга, ундан турли об-ҳаво шароитлари ва кунинг барча вақтларида фойдаланишга оид хусусиятларини билиши керак.»\nРадиостанция ҳайдовчиси ва электрик, ефрейтор Евгений Адамчик учун машқларда иштирок этиш ўз профессионал кўникмаларини ошириш учун яхши имконият бўлди.\n«Ўз мутахассислигим бўйича машғулотлардаги иштироким КАМАЗ юк машинасининг қисмларини ўрганишимга имкон берди,» дейди у Карвонсарой нашрига.\nУнинг айтишича, кундалик хизматни ўташ пайтида назарияни ўрганишга ҳар доим ҳам вақт бўлмайди.\n«Аминманки, шу ой давомида ўрганган билимларимиз келажакда бизга асқотади», деди у.\nАрмияда алоқа батальони энг муҳим қисм ҳисобланади, дейди «Ғарб» минтақавий қўмондонлиги радиостанцияси қўмондони, катта сержант Роман Барсуков.\nАйнан алоқа хизмати юқори лавозимли зобитлар – полковник ва генералларга қўшинларни бошқариш имконини беради, дейди у Карвонсарой нашрига. «Мамлакат хавфсизлиги бунга бевосита боғлиқдир.»\nАлоқа бўлинмалари жуда кўп янги ускуналарни олган, бу каби машғулотларда қатнашиш билан эса улар мунтазам равишда ўз маҳоратларини ошириб боришлари мумкин, деди у.\nБарсуковнинг сўзларига кўра, у армияга янги келган вақтларида «уларга эскирган ускуналарда ишлашни ўргатишган».«Енди эса умуман бошқа радиостанцияларидан фойдаланилади.»\nРадиостанциялар бошқарувчилари уларни ишлатиш тафсилотлари билан кифояланибгина қолмай, балки «ўз тажрибаларини орттириб боришлари зарур», деб қўшимча қилди у.\nБарсуковнинг айтишича, инструкторлар машғулотлар давомида комплекс ёндашувдан фойдаланишган.\n«Биз нафақат ўз инструкторларимиздан, балки бошқа ҳарбий қисмлардан бўлган ҳамкасбларимиздан ҳам ўргандик», деди у. «Биз тажриба алмашдик.»\nЎзгариб турувчи ҳарбий тартиб ва қоидаларни ўрганиш ҳам муҳим, деб қўшимча қилди у.


Гевиран – medu.uz – Дорилар ҳақида маълумотлар ўзбек тилида\nHome Йўриқномалар Гевиран\nПрепаратнинг савдо номи: Гевиран\nТаъсир этувчи модда (ХПН): ацикловир (aciclovirum)\nДори шакли: қобиқ билан қопланган таблеткалар 200 мг, 400 мг, 800 мг\nФаол модда: 200 мг, 400 мг ёки 800 мг ацикловир.\nЁрдамчи моддалар: микрокристалл целлюлоза, натрий крахмал гликоляти, повидон, магний стеарати; қобиқ: гипромеллоза, макрогол 6000, титан диоксиди, триэтилцитрат, тальк.\n200 мг, 400 мг ли таблеткалар учун: думалоқ, икки ёқлама қавариқ, оқ рангли қобиқ билан қопланган таблеткалар.\n800 мг ли таблеткалар учун: узунчоқ, бўлиш рискаси бўлган икки ёқлама қавариқ, оқ рангли қобиқ билан қопланган таблеткалар.\nФармакотерапевтик гуруҳи: тизимли қўллаш учун вирусларга қарши препаратлар.\nАТХ коди: J05АВ01.\nHerpes simplex нинг 1 ва 2 типларига, Varicella zoster вируси, Эпштейн-Барра (EBV) вируси ва цитомегаловирус (CMV) нинг репликациясини сусайтириш хусусиятига эга пурин нуклеозидининг синтетик аналоги бўлган тизимли қўллаш учун вирусларга қарши препаратдир.\nАцикловир Herpes simplex нинг 1 типига нисбатан вирусларга қарши энг яққол фаолликка эга, сўнгра фаолликни камайиши тартибида қуйидагилар келади: Herpes simplex 2 тури, Varicella zoster, EBV ва CMV.\nАцикловирнинг вирусларга таъсири юқори танлов характерига эга. Herpes simplex нинг 1 ва 2 типлари, Varicella zoster, EBV ва CMV вируслари билан инфекцияланган хужайраларнинг тимидинкиназаси ацикловирни нуклеозиднинг аналоги – ацикловир монофосфатга айлантиради, у сўнгра хужайра ферментларининг таъсири остида кетма-кет дифосфат ва трифосфатга айланади. Ацикловир трифосфатни вирус ДНК си занжирига кириб олиши ва кейинчалик занжирни узилиши вирус ДНК сининг кейинги репликациясини блоклайди.\nИчга қабул қилинганида ичакдан қисман сўрилади. 200 мг ацикловир ҳар 4 соатда қабул қилинганида плазмадаги ўртача максимал мувозанатли концентрацияси СSSmax 3,1 мкмоль (0,7 мкг/мл) ни, плазмадаги ўртача минимал мувозанатли концентрацияси СSSmin эса, –\n1,8 мкмоль (0,4 мкг/мл) ни ташкил қилади. 400 мг ва 800 мг ацикловир ҳар 4 соатда қабул қилинганида плазмадаги ўртача максимал мувозанатли концентрацияси СSSmax мувофиқ 5,3 мкмоль (1,2 мкг/мл) ва 8 мкмоль (1,8 мкг/мл) ни, плазмадаги ўртача минимал мувозанатли концентрацияси СSSmin эса, – 2,7 мкмоль (0,6 мкг/мл) ва 4 мкмоль (0,9 мкг/мл) ни ташкил этди.\nОрқа мия суюқлигидаги концентрацияси унинг плазмасидаги концентрациясининг тахминан 50% ни ташкил қилади. Ацикловир қон плазмаси оқсиллари билан аҳамиятсиз даражада (9-33%) боғланади. Ацикловирнинг асосий метаболити 9–карбоксиметоксиметилгуанин бўлиб, унинг сийдикдаги улуши препаратнинг юборилган дозасини тахминан 10-15 % га тўғри келади. Ярим чиқарилиш даври 2,5-3,3 соатни ташкил қилади. Препаратнинг катта қисми буйрак орқали ўзгармаган ҳолда чиқарилади.\nHerpes simplex нинг 1 ва 2 типлари томонидан чақирилган тери ва шиллиқ пардаларнинг инфекцияларини, шу жумладан бирламчи ва қайталанувчи генитал герпесни даволаш (неонатал герпес ва иммунитети сусайган болаларда оғир герпетик инфекциялардан ташқари)\nИммун ҳолати меъёрида бўлган пациентларда Herpes simplex нинг 1 ва 2 типлари томонидан чақирилган инфекцияларни қайталанишларини олдини олиш\nИммунтанқислиги бўлган пациентларда Herpes simplex нинг 1 ва 2 типлари томонидан чақирилган инфекцияларини олдини олиш\nVaricella zoster (сувчечак ва ўраб олувчи темиратки) вируси томонидан чақирилган инфекцияларини даволаш\nОғир иммунтанқислиги бўлган, асосан, ОИТВ (ВИЧ)-инфекцияли ва суяк кўмиги трансплантациясини ўтказган пациентларни даволаш учун қўлланилади.\nГевиран таблеткаларини овқат вақтида ёки овқатдан кейин, 1 стакан сув билан қабул қилиш мумкин.\nHerpes simplex нинг 1 ва 2 типлари томонидан чақирилган тери ва шиллиқ пардаларнинг инфекцияларини даволаш учун ацикловирнинг тавсия этилган дозаси суткада 5 марта ҳар 4 соатда (тунги уйқу давридан ташқари) 200 мг ни ташкил қилади. Одатда даволаш курси 5 кунни ташкил қилади, лекин оғир бирламчи инфекцияларда узайтирилиши мумкин.\nЯққол иммун танқислигида (масалан, суяк кўмигининг трансплантациясидан сўнг) ёки ичакдан сўрилиш бузилганида доза суткада 5 марта 400 мг гача оширилиши мумкин. Қайталанишларда препаратни продромал давридаёқ ёки тошманинг биринчи элементлари пайдо бўлганида буюриш тавсия этилади.\nИммун статуси меъёрида бўлган пациентларда Herpes simplex нинг 1 ва 2 типлари томонидан чақирилган инфекцияларини қайталанишларини олдини олиш учун тавсия этилган доза суткада 4 марта (ҳар 6 соатда) 200 мг ни ташкил қилади. Кўпчилик пациентларга қулайроқ даволаш схемаси тўғри келади: 400 мг дан суткада 2 марта (ҳар 12 соатда). қатор ҳолларда пастроқ дозалар самарали бўлади: 200 мг дан суткада 3 марта (ҳар 8 соатда) ёки суткада 2 марта (ҳар 12 соатда). Касалликни кечишида пайдо бўлиши мумкин бўлган ўзгаришларни аниқлаш учун даволашни вақти-вақти билан 6-12 ойга тўхтатиб туриш керак.\nИммун танқислиги бўлган пациентларда Herpes simplex вирусининг 1 ва 2 типлари томонидан чақирилган инфекцияларини пайдо бўлишини олдини олиш учун тавсия этилган доза суткада 4 марта (ҳар 6 соатда) 200 мг ни ташкил қилади. Профилактик даволаш курсининг давомийлиги инфекцияланиш хавфини мавжуд бўлган даврининг муддати билан белгиланади.\nСувчечак ва ўраб олувчи герпесни даволаш учун тавсия этилган доза суткада 5 марта\n800 мг ни ташкил қилади, препарат тунги уйқу давридан ташқари ҳар 4 соатда қабул қилинади. Даволаш курси 7 кунни ташкил этади. Препаратни инфекция бошланганидан кейин иложи борича эртароқ буюриш керак, чунки бундай ҳолларда даволаш янада самарали бўлади.\nИммунтанқислиги бўлган 2 ёшли ва ундан ошган болаларда Hesper simplex вируси томонидан чақирилган инфекцияларни даволаш ва олдини олишда – худди катталарникидек дозалар буюрилади.\nСувчечакни даволаш учун болаларга 6 ёшдан бошлаб препарат бир марталик 800 мг дозада буюрилади; 2 ёшдан 5 ёшгача – 400 мг буюрилади. Қабул қилишлар сони суткада 4 марта.\nЯнада аниқроқ бир марталик дозани 20 мг/кг тана вазнига ҳисобидан келиб чиқиб аниқлаш мумкин (лекин 800 мг дан ошмаслиги керак). Даволаш курси 5 кунни ташкил қилади.\nКекса ёшдаги пациентларда дозалаш:\nКекса ёшдаги пациентларда буйрак фаолиятини бузилиш хавфини ҳисобга олиш ва мувофиқ равишда препаратнинг дозасини танлаш лозим (буйрак фаолиятини бузилиши бўлган пациентларда дозалашга қаранг).\nБу пациентларда суюқлик ўрнини қопланишини кузатиш лозим.\nБуйрак фаолиятини бузилишлари бўлган пациентларда дозалаш:\nАцикловирни буйрак фаолиятини бузилишлари бўлган пациентларда қўлланганда эҳтиёткорликка амал қилиш тавсия қилинади. Бу пациентларда суюқлик ўрнини қопланишини кузатиш лозим\nОғир буйрак етишмовчилиги (креатинин клиренси минутига 10 мл дан кам) бўлган пациентларда дозани суткада икки марта 200 мг гача пасайтириш (ҳар 12 соатда қўллаш) тавсия этилади.\nСувчечак ва ўраб олувчи темиратки вируси томонидан чақирилган инфекцияларни даволаш вақтида, ўртача буйрак етишмовчилиги (креатинин клиренси минутига 10-25 мл) бўлган пациентларда дозани суткада уч марта, ҳар 8 соатда 800 мг гача камайтириш, оғир буйрак етишмовчилиги (креатинин клиренси минутига 10 мл дан кам) бўлган пациентларда дозани суткада уч марта, ҳар 12 соатда 800 мг гача камайтирилган ҳолда буюриш тавсия қилинади.\nНохуш самаралар уларни учраш тез-тезлигига қараб, қуйидаги тарзда таснифланган: жуда тез-тез (≥1/10); тез-тез (≥1/100 дан <1/10 гача); тез-тез эмас (≥1/1000 дан <1/100 гача); кам ҳолларда (≥1/10000 дан <1/1000 гача); жуда кам ҳолларда (<1/10000).\nҚон яратиш тизими ва лимфа тизими томонидан бузилишлар\nЖуда кам ҳолларда: анемия, лейкоцитлар сонини камайиши, тромбоцитопения.\nКам ҳолларда: анафилактик реакциялар.\nРуҳият ва нерв тизими томонидан бузилишлар\nЖуда кам ҳолларда: қўзғатиш, дезориентация, тремор, атаксия, нутқни бузилиши, галлюцинациялар, психотик реакциялар, тиришишлар, уйқучанлик, энцефалопатия, кома.\nКўрсатилган симптомлар ўткинчи характерга эга ва асосан буйрак фаолиятини бузилиши ёки бошқа мойиллик келтирувчи омиллари бўлган пациентларда пайдо бўлади («Махсус кўрсатмалар» бўлимига қаранг).\nКам ҳолларда: ҳансираш.\nТез-тез: кўнгил айниши, қусиш, диарея, қоринда оғриқ.\nКам ҳолларда: билирубин даражасини транзитор ошиши ва қонда жигар трансамназалари фаоллигини ошиши.\nЖуда кам ҳолларда: гепатит ва сариқлик.\nТез-тез: қичишиш, тошмалар (шунингдек ёруғликка юқори сезувчанлик).\nТез-тез эмас: эшакеми, жадал авж олувчи, тарқоқ алопеция. Жадал авж олувчи, тарқоқ алопеция кўпчилик касалликлар оқибатида ва кўпгина препаратларни қўлланиши оқибатида юз бериши мумкинлиги туфайли, уни ацикловирнинг таъсири билан боғлиқлиги аниқ эмас.\nКам ҳолларда: Квинке шиши.\nКам ҳолларда: қон зардобида мочевина ва креатинин даражасини ошиши.\nЖуда кам ҳолларда: ўткир буйрак етишмовчилиги, буйракда оғриқ.\nБуйракда оғриқ буйрак (буйраклар) етишмовчилиги ва кристаллурия билан боғлиқ бўлиши мумкин.\nБеморнинг гидратация даражасини назорат қилиш керак. Буйрак томонидан бузилишлар одатда пациентда суюқлик даражаси тўлдирилгандан сўнг ва (ёки) доза пасайтирилганидан ёки препарат бекор қилинганидан кейин тезда йўқолади. Жуда кам ҳолларда ўткир буйрак етишмовчилиги юз бериши мумкин.\nТез-тез: толиқиш, тана ҳароратини ошиши.\nАцикловирга ёки валацикловирга ёки препаратнинг бошқа ингредиентларига юқори сезувчанлик.\nАцикловир фаол найчалар секрецияси йўли билан чиқарилувчи препаратлар билан бир вақтда қўлланганида, плазмада фаол моддаларнинг ёки уларнинг метаболитларини концентрацияси ошиши мумкин (бундай мажмуаларни буюришда эҳтиёткорликка риоя қилиш керак). Пробенецид ва циметидин ацикловирнинг AUC кўрсаткичини оширади ва унинг буйрак клиренсини пасайтиради. Ацикловир ва аъзоларнинг трансплантациясида қўлланадиган иммунодепрессант мофенил микофенолатни бирга қўллаш, ацикловирнинг AUC кўрсаткичларини ва мофенил микофенолатининг нофаол метаболитини ошишига олиб келади. Бироқ ацикловирнинг дозалаш тартибини тўғрилаш талаб этилмайди.\nАцикловир 1 г пробенецид қабул қилинганидан кейин буюрилганида ярим чиқарилиш даври ва AUC мувофиқ 18 ва 40% га ошган.\nАнтиретровирус препаратларни олаётган пациентларда, ацикловирни қўшимча қабул қилиш заҳарли самараларни аҳамиятли кучайишини чақирмаган.\nЭркак жинсига мансуб беш нафар пациент иштирокида ўтказилган тадқиқотлар, ацикловирни теофиллин билан бирга қўлланиши теофиллиннинг умумий AUC кўрсаткичини тахминан 50% га оширишини қўрсатган. Ацикловир билан бирга қўллаш вақтида теофиллиннинг қон плазмасидаги даражасини баҳолаш тавсия қилинган.\nАцикловирни ичга қабул қилаётган пациентлар етарли миқдорда суюқлик ичишлари керак.\nБуйрак етишмовчилигининг хавфи бошқа нефротоксик препаратлар билан бир вақтда қўлланганда ошади.\nАцикловир организмдан буйрак орқали чиқарилади, шунинг учун буйрак етишмовчилиги бўлган шахсларда препаратнинг дозасини камайтириш керак («Қўллаш усули ва дозалари» бўлимига қаранг). Кекса ёшдаги пациентларда буйрак фаолиятини бузилиш хавфини ҳисобга олиш керак, шунингдек ушбу гуруҳда дори препаратининг дозасини камайтиришни баҳолаш керак. Кекса ёшдаги шахслар ва буйрак етишмовчилиги бўлган пациентлар нерв тизими томонидан нохуш самараларни пайдо бўлиши юзасидан юқори хавф гуруҳига киради ва ушбу гуруҳ пациентларини синчков баҳолаш керак ҳозирги вақтга қадар маълум симптомлар препаратни қабул қилиш тўхтатилганидан сўнг одатда йўқолган («Ножўя таъсирлари» бўлимига қаранг).\nАцикловир билан узоқ муддат даволаш ёки яққол иммун танқислиги бўлган пациентларда такрорланувчи даволаш курслари ацикловирга резистент вирус штаммларини селекциясига олиб келиши мумкин.\nАцикловирни ҳомиладорликда ва лактация даврида буюрилиши эҳтиёткорликни талаб қилади ва фақат она учун тахмин қилинаётган фойда, ҳомила ва бола учун потенциал хавф баҳолаганидан кейин мумкин.\nТранспорт воситаларини ҳайдаш ва ҳаракатланувчи механизмларни бошқариш қобилиятига таъсири\nАцикловирни транспорт воситаларини бошқариш ва механизмларга хизмат кўрсатиш қобилиятига таъсирига тааллуқли тадқиқотлар ўтказилмаган. Гевиран нохуш самараларни (масалан, бош оғриғи ёки бош айланиши) ни чақириши мумкин, бу транспорт воситасини бошқариш ва ҳаракатланувчи механизмларга хизмат кўрсатишга таъсир кўрсатиши мумкин.\nАцикловир 20 г гача дозаларда ичга тасодифан бир марта қабул қилинганида заҳарли самаралари қайд этилмаган.\nСимптомлари: МИЙ томонидан бузилишлар (кўнгил айниши, қусиш) ва неврологик бузилишлар (бош оғриғи ва онгни чалкашиши).\nДаволаш: симптоматик, интоксикациянинг мумкин бўлган симптомларини аниқлаш мақсадида синчков тиббий назорат. Гемодиализни қўллаш мумкин.\nҚуруқ, ёруғликдан ҳимояланган жойда, 30оС дан паст ҳароратда сақлансин.


Ахмет Урумбаев: "Фуқаролар дорихоналардаги бир турдаги дори-дармоннинг турли нархларда эканидан нарози" (Интервью)- Kruz.uz\nАхмет Урумбаев: "Фуқаролар дорихоналардаги бир турдаги дори-дармоннинг турли нархларда эканидан нарози" (Интервью)\n09:18, 14.09.2017 2374 0 Интервью\nҚорақалпоғистон Республикаси истеъмолчилар ҳуқуқларини ҳимоя қилиш жамиятлари федерацияси истеъмолчини хурсанд қиладиган яхши янгиликларнинг ташаббускорига айланмоқда. 2017 йилда федерация янги лойиҳа ва ташаббусларни амалга оширди. Хўш, бу қандай лойиҳалар ва ташаббуслар бўлди? Федерация истеъмолчилар ишончига қай даражада сазовар? Бу ҳақда билиш учун Қорақалпоғистон Республикаси Истеъмолчилар ҳуқуқларини ҳимоя қилиш жамиятлари Федерацияси раиси Ахмет Урумбаевни суҳбатга чорладик.\n— “Халқ билан мулоқот ва инсон манфаатлари” йилида бир нечта лойиҳалар амалга оширилди. Уларнинг энг йириги — “Медиа рейд”. Бунда Нукус юридика коллежи ўқувчилари билан бозор, савдо расталари ва дўконларга бориб, яширин камера, диктафонлар ёрдамида сифатсиз маҳсулотилар сотаётган ёки пластик карточкаларга устама ҳақи қўяётган сотувчиларнинг қонун бузиш ҳолатлари ўрганилди. Натижада, истеъмолчи ҳаққига хиёнат қилувчи “ишбилармонлар” тегишли тартибда жазоланди.\nБизнинг асосий вазифамиз нафақат истеъмолчиларнинг ҳуқуқларини ҳимоя қилиш, балки истеъмолчини шундай қонун бузилиш ҳолатларига учраштирмасликдир. Бунинг учун жойлардаги мавжуд муаммолар ҳақида истеъмолчидан аввал маълумотга эга бўлишимиз керак.\n— Ахмет Нағметович, “муаммони ўзимиз олдиндан ўрганишимиз керак”, деяпсиз қандай қилиб? Ахир бозор, савдо ўринлари, дўконлар кўп бўлса... Ёки бирор самарали механизмни қўллашни тавсия этасизми?\n— Халқимизда “ёлғиз отнинг чанги чиқмас, чанги чиқса ҳам оти чиқмас”, деган гап бор. Ҳеч қайси ташкилот мониторингни ёлғиз ўзи олиб боролмайди, жамоатчилик назоратининг кўмагига суянади. Биз 2016 йил Федерациянинг бир қатор давлат идоралари ва ташкилотлар билан имзолаган чора-тадбирлар режаси асосида “ижтимоий шериклик”да бу лойиҳани амалга ошириш тарафдоримиз.\n— Агар истеъмолчи иштирокчи бўлмаса, муаммоларни қандай аниқласа бўлади? Бунинг иложи борми?\n— Бунинг учун юқорида таъкидлаганимдек, ижтимоий шерикликда савдо ўринларини мониторинг қилиш керак.\n— Балки, “Жамоатчилик назорати” бу ишда қўл келар? Нима дедингиз, Ахмет Нағметович?\n— Жамоатчилик назорати — бугун катта куч. Буни ҳеч қачон инкор этолмайди. Мен фақат муаммога истеъмолчини йўлиқтирмай туриб, уни ҳал қилиш керак, деган фикрдаман холос. Яқинда Қорақалпоғистон Республикаси Вазирлар Кенгашининг “Қорақалпоғистон Республикасида Истеъмолчилар ҳуқуқларини ҳимоя қилишда жамоатчилик иштирокини кенгайтириш чора-тадбирлари тўғрисида”ги қарори қабул қилинди. Унда турли соҳаларда истеъмолочиларнинг назоратини кучайтириш ва бу борадаги ишларни оммавий ахборот воситаларида тарғиб қилиш масалалари ўз ифодасини топди. Шу асосда “Қорақалпоғистон” телеканали орқали “Ишонч телефони ишончлими” мавзуидаги махсус рубрика ташкил этишни режалаштирдик. Шунингдек, айни пайтда “Нукус ФМ” ва “Қорақалпоғистон” радиоканали орқали “Ўз ҳуқуқингни биласанми” мавзуидаги жонли эшшитириш ҳам эфирга узатилмоқда. Бу аҳолининг ўз ҳуқуқларидан вақтида хабардор бўлиб, истеъмол маданияти янада ошишида катта кўмак бўлмоқда.\n— Халқ билан суҳбатлашиб, уларга кўнглидаги гапини айтишга изн бериш биринчидан муаммоларни ойдинлаштиради, иккинчидан аҳолининг ишончини оширади. Шундайми? Бу борада Федерация қандай ишларни амалга оширмоқда?\n— Федерациянинг туман ва шаҳар бўлимлари раислари турли аудиторияларга кириб, халқ билан эркин мулоқотни ташкил этмоқда. Шу бугунгача 50 дан ошиқ мулоқотлар ўтказилди. Бу эса аҳолининг ўз ҳуқуқларини яхши англашида ёрдам бермоқда. Бунинг натижасини жамиятларимизга тинимсиз келаётган ариза ва шикоятлар мисолида кўришимиз мумкин. Федерацияга жами 299 та мурожаат келиб, уларнинг 284 таси ижобий ҳал этилди. Фуқароларга 79 миллион сўм ундирилиб берилди.ушбу мурожжатларнинг 77 таси соғлиқни сақлаш, 85 таси электр энергияси билан боғлиқ.\n— Демак, айнан шу икки соҳадаги муаммолар кўп. Бу рақамлар шуни англатадими? Ўтган йилги ҳисобатда ҳам шу икки соҳадаги аризаларнинг кўплигини кузаткандик. Нега сон камаймаяпти ёки қонун бузғунчилари ҳамон ҳайиқмаяптими?\n— Фуқаролар дорихоналардаги бир турдаги дори-дармоннинг турли нархларда эканидан нарози. Бу бўйича биз шикоятлар асосида мониторинг ишларини олиб бордик. Четдан келаётган дориларга белгиланган фоиздан ортиқ қўшаётган сотувчиларга тегишли чоралар кўрилди. Бозор катта, унинг бутун бурчагини текширишга имкон йўқ. Шу боис истеъмолчиларнинг ташаббусига доим суянамиз. Айни пайтда Қорақалпоғистон Республикаси Соғлиқни сақлаш вазирлиги билан “Сизга нима ёқмайди” мавзуидаги сўровнома ўтказяпмиз. Бунда шифохоналарда даволанаётган беморлар ва бошқа фуқаролар рўйи-рост камчиликлар ҳамда ютуқларни айтапти. Бу ўз навбатида шу соҳадаги муаммоларнинг камайишида ўзининг акс-садосини беряпти. Ушбу сўровномани айнан электр энергияси соҳасида ҳам ташкиллаштиришни режалаштирдик.\n— Маълумотларда Федерация ва унинг туман, шаҳар жамиятларининг ўтказган ўқув-семинар ва тадбирлари сони 200 дан ошиқ деб кўрсатилган. Сонга эмас, сифатга кўпроқ эътибор қаратяпсизми ёки...\n— Халқ номига ўтказилаётган тадбирларни ёқтирмайди. Уларнинг энг қимматли вақтини ўғирлашга эса ҳаққимиз йўқ. Тадбирларни ноанъанавий тарзда, жонли мулоқот шаклида ташкил этяпмиз. Шунга қарамай айрим туман жамиятларида ҳамон эскича усулда тадбирларни ўтказиш ҳолатлари кузатилаётир. Буни бартараф этиш чора-тадбирлари кўрилмоқда.\n— “Истеъмолчи билан мулоқот” ҳуқуқий маслаҳатхонаси фаолиятига ҳам назар ташласак. Шу кунгача нечта фуқаро қабулхонага келди? Уларни қандай масалалар безовта қиляпти?\n— Қабулхонамизга 10 нафар истеъмолчи мурожаат этиб, уй жой ва коммунал тўловлар, пластик карточкалари ҳақидаги саволлари билан юристимизга мурожаат этди. Уларга муаммонинг қонуний ечими бўйича зарур маслаҳатлар берилди.\n— Қайси лойиҳаларингизни оммавийлаштиришни таклиф этасиз? Ахмет Урумбаев, Сиз Федерациянинг қайси ҳудудий бўлимининг фаолиятини ижобий баҳолайсиз?\n— “Мониторинг монитори” лойиҳамиз соғлиқни сақлаш соҳасидаги муаммоларни ҳал этишда самарали бўлмоқда. Бунда журналистлар ва Федерациямиз ходимлари огоҳлантиришсиз жойларга бориб, шифохоналардаги муаммоларни ўрганади ва бу телевидениеда намойиш этилади. Ҳар бир Федерациянинг ҳудудий бўлимида биз ўрганадиган ва намуна сифатида қабул қиладиган қирралар мавжуд. Шунинг учун у ёки бу ҳудудий бўлимни айтишим нотўғри бўлса керак.\n— Суҳбатингиз учун ташаккур!\nИшонч ўчирғичга ўхшайди. Ҳар бир қилинган хато туфайли у кичрайиб бораверади. Шундай экан Федерация истеъмолчиларнинг ишончини оқлашга жон фидо этмоғи керак.\nҚумар БЕГНИЯЗОВА суҳбатлашди.


15 январь куни совуқ ҳаво сақланиб...\n14.01.2020 16:22 0 1686\nРеспублика Гидрометеорология маркази 15 январь куни Ўзбекистонда кутилаётган об-ҳаво маълумоти хусусида хабар берди.\nТошкентда ҳаво ўзгариб туради, ёғингарчилик бўлмайди. Кечаси ва эрталаб туман тушиши мумкин. Шарқдан секундига 3-8 метр тезликда шамол эсади. Кечаси 3-5 даража совуқ, кундузи 1-3 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 5-10 метр тезликда шамол эсади. Кечаси 0-5 даража совуқ, кундузи 2 даража совуқ, 3 даража илиқ бўлади.\nЭртага жанубий ҳудудларда ҳарорат 20 даражагача кўтарилиши кутилмоқда


Алвидо, Устоз… - Уч илдиз\nby Тўлқин Эшбек · 03.03.2019\nМирзо Улуғбек номидаги Ўзбекистон Миллий университети доценти, филология\nфанлари номзоди Омонулла Мадаев вафоти муносабати билан ЎзМУ жамоаси ва кўпсонли шогирдлари, ҳамкасб-дўстлари устознинг оила аъзоларига чуқур ҳамдардлик билдириб, шу оғир дамларда Яратгандан сабр тилайди. Илоҳим, Устознинг жойлари жаннатда, охиротлари обод бўлсин.\nЎзМУ Ахборот хизмат\nИлм олами учун навбатдаги оғир жудолик\nТаниқли адабиётшунос олим, филология фанлари номзоди Омонулла Мадаев 2 март куни 76 ёшида вафот этди. Узоқ йиллар давомида ўзбек педагогика мактаби, фольклоршунослик мактаби ва журналистикасига катта ҳисса қўшиб келган атоқли олим вафоти муносабати билан бугун халқимиз ижтимоий тармоқларда ҳам ўз таъзиясини изҳор этмоқда.\n- Ўзбекистон Миллий университетда ишлаган даврнинг мен учун бетакрорлиги бу Омонулла ака билан бирга ишлаганлигим, — деб ёзади Ўзбекистон журналистика ва оммавий коммуникациялар университети ректори Шерзод Қудратхўжаев ўзининг Фейсбукдаги саҳифасида. — Устоз дарслари факультет йўлакларидан жаранглаб, хонамгача эшитилиб, келарди, мазза қилиб тинглаб ўтирардим. Тил билан боғлик анжуманлардаги ҳар бир чиқишлари эсда қоларди. Яқинда, октябрь ойида ўзбек тилига Давлат тили мақоми берилганлигига 29 йил тўлиши муносабати билан ЎзЖОКУ талабалари билан учрашувга Омонулла Мадаевни таклиф қилдик. Икки соат давомида қўлларидаги машҳур ён дафтарлари билан аудиторияни юқори ҳароратда ушлаб турдилар, талабалар кўзларида анчагача ҳурмат ва ҳавас туйғулари акс этиб турарди… Биз кўпроқ кўришиб туришга келишиб, хайрлашгандик Мадаев домла билан…Афсус, минг афсус… ҳаммамиз Аллоҳникимиз ва унинг ҳузурига қайтурмиз. Аниқки, ҳеч ким домладек дарс ўтолмайди, бу энди армон. Мадаев деганда, давомат 100 фоиз бўларди, Мадаев бу иқтидор ва харизма эди, Мадаев бу профессионал дегани эди…Яна бир армон шуки, Омонулла ака ҳар йили эрта баҳорда Фарғона вилояти Қўқон шаҳри яқинидаги минглаб ўриклар гуллашидан роҳат олишга ошиқ каби шошардилар… минг афсус, бу йил насиб қилмади…\nТаниқли ҳуқуқшунос Хушнудбек Худойбердиев эса ўзининг телеграмм каналида шундай ёзади: «Улар каби илмли, қатъиятли, ҳақиқатпарвар, тўғрисўз, мард ва юрт қайғусида ёнадиган фидойи инсонлар камдан-кам дунёга келса керак. Омонулла Мадаев нафақат адабиётшунослик илми, балки ўзбек таълим тизими учун ҳам катта йўқотиш бўлди».\nМаълумот учун, Омонулла Мадаев 1942 йил 20 майда Тошкент шаҳрида туғилган. 1964 йил Тошкент давлат университетининг филология факультетини тамомлаган. 1958 йил Тошкент шаҳар 1- сонли мактаб-интернат ўқитувчиси, 1964 йил Тошкент шаҳар 82-сонли ўрта мактаб ўқитувчиси сифатида меҳнат қилган. 1966 йил ТошДУ Ўзбек мумтоз адабиёти кафедрасида, 1982 йилдан Тошкент давлат университетининг ўзбек мумтоз адабиёти кафедрасида доцент лавозимида ишлаган. Маълум вақт Ўзбекистон Миллий университети журналистика факультети декани сифатида ҳам фаолият юритган.\nОмонулла Мадаев ўзбек халқ оғзаки ижоди, адабиётшунослик ва педагогикага оид бир қатор дарсликлар муаллифи ҳисобланади.\nЯқинларининг маълумот беришича, Омонулла Мадаев сўнгги манзилга бугун, 3 март куни “Шайх Зайниддин ота” масжидида пешин намози вақтида кузатилади.\nNext story Талабалар КБРЯ хавфсизлиги қоидалари билан таништирилди\nPrevious story Ilhom


68. Қалам сураси - Musulmonlar\nЯхшилиги чексиз, эзгулик ва неъмат улашиб – Аллоҳ номи билан.\nНун! Қалам ва у (орқали) сатр-сатр қилиб ёзадиган нарсаларига қасамки,\nРаббингни неъмати сабабли сен мажнун эмассан.\nСен учун битмас-туганмас ажр бор.\nАлбатта, сен улуғ хулқдасан.\nЯқинда сен ҳам кўрасан, улар ҳам кўради.\nҚай бирингиз фитнага тушиб қолганини (кўрасизлар).\nРаббингни йўлидан адашанларни Унинг Ўзи жуда яхши билади, тўғри йўлга юрувчиларни ҳам яхши билади.\nСен (ҳақни) ёлғонга чиқарадиганларга итоат қилма!\nУлар сени тилёғламачилик қилишингни, орқасидан ўзлари ҳам тилёғламачилик қилишни орзу қилмоқда.\nҚасамхўр, пасткашларни ҳеч бирига итот қилма!\n(Ҳаммани) ёмонлайверадиганларга, гап ташиб юрадиганларга.\nЯхшиликдан қайтарадиган, ҳадддан ошувчи, гуноҳга ботганларга.\nҲурмат қилишни билмайдиган-қўпол, уни устига ўзıдан кетıб қолган-нобакорларга (ҳам итоат қилма)!\nУ, мол-давлати ва болалари борлигидан (нобакорлик қилади).\nУнга оятларимиз тиловат қилинганда, “(Булар) аввалгиларнинг афсоналаридир”, дейди.\nУни бурнига яқинда белги қўямиз.\nБиз уларни, боғ эгаларини синагандек синадик. Ўз вақтида боғ эгалари боғни меваларини эрталабда узиб олишга қасам ичишган эди.\nБошқа нарсани эҳтимол қилишмасди.\nУлар уйқуда эканида Роббингдан (келган) бало-офат боғни ўраб олди.\nНатижада, боғ эрталабгача қоп-қора аҳволга келиб қолди.\nТонгда боғнинг эгалари бир-бирига нидо қилиб:\n“Агар узиб оладиган бўлсангиз, маҳсулотингизни ёнига эртароқ боринглар!”, дедилар.\nВа дарҳол йўлга чиқишди ва паст овозда шундай пичирлашишди:\n“Бугун боққа, олдингизга ҳеч қандай чорасиз-камбағал кирмаслиги керак!”\n(Истакларини бажаришга) кучлари етадигандек, эрта ҳаракат қилдилар.\nБориб боғни кўришиб: “Биз адашиб қолибмиз!” деб юбордилар.\nЙўқ-йўқ, биз маҳрум бўлипмиз-ку!”\nУларни инсофлси: “Мен сизларга “Аллоҳни улуғласаларинг-чи”, демаганмидим?” деди.\nУлар: “Роббимиз покдир! Биз ҳақсизлик қилибмиз!” дедилар.\nКейин, бир-бирига қараб, айблашни бошладилар.\n“Эҳ аттанг! Биз ҳаддимиздан ошиб кетган эканмиз-а!\nЭнди Роббимиз бизга буни ўрнига яхшироқ бир боғ бериб қолар. Роббимиздан умид қилиб қоламиз”, дедилар.\n(Дунёдаги) азоб мана шундай! Охират азоби албатта буюкроқдир. Кошки билсалар.\nГуноҳлардан сақланувчи – тақводорлар учун Рабби ҳузурида неъмат тўла жаннатлар бор.\nБиз ҳеч қачон мусулмонларни (Аллоҳга таслим бўлувчиларни) жиноятчи – гунохкорларга тенг қилармидик?!\nСизларга нима бўляпти (эй жиноятчилар!), қандай ҳукм қиляпсизлар?!\nЁки, унда сизлар ўқиб-ўрганаётган сизлар учун (махсус) китоб борми?\nУ китобда “хоҳлаганингиз сизларники бўлади!”, деб аниз ёзилганми?\nЁки, қиёмат кунигача бизга алоқадор бўлиб турадиган бир шаклда: “Нима ҳукм қилсангиз ҳам сизларники бўлади”, деб айтилган қасамларимиз борми?\nУлардан сўра-чи, қай бири бири бунга кафил экан?\nЁки, уларни шериклари борми? Агар ростгўй бўлсалар, шерикларини келтирсинлар!\nУ куни болдир шимарилади! Улар саждага чақирилади, бироқ кучлари етмайди.\nЎшанда кўзлари маюс, ўзларини ҳар тарафдан хорлик ўраган ҳолда (бўлади). Ҳолбуки, улар соғ-саломат вақтида саждага чақирилган (бўлади).\nБу сўзни (Қуръонни) ёлғонга cииарганни Менга қўйиб бер. Ўзлари билмаган томондан уларни ҳалокатга яқинлаштирамиз.\nУларга муҳлат беряпман. Менинг режам пухтадир.\nЁки, улардан ҳақ талаб қиляпсан-у, улар оғир қарзга ботиб қолишяптими?\nЁки, махфий маълумотлар уларда-ю, ўзлари ёзиб қўйишяпти, шундайми?\nРоббингни ҳукмига сабр-бардош қил, балиқ ҳамроҳи (юнус) каби бўлма. У ичига аччиқ тўлган ҳолда Роббига ёлворганди.\nАгар унга Роббингни яхшилиги етишмаганида, у айбланган (хўрланган) ҳолда очиқ бир майдонга ташланган бўларди.\nБироқ, Роббинг уни (пайғамбарликка) танлаб олиб, уни яхшилардан қилган эди.\nКофирлик қилганлар зикрни (Қуръонни) эшитишганида, сал қолса сени кўзлари билан паришон қилгудек бўлмоқда. “Бу аниқ мажнун”, демоқда.\nЗеро, у (Қуръон) оламларга насиҳат (эслатма), холос.\n Қалам сураси, Маккада тушган, 52 оят. Тушиш тартиби 2, ёзилиш тартиби 68.\n Пайғамбарлар Аллоҳ билан бандалари ўртасидаги элчилари ҳисоблангани каби, қалаб ҳам сўз билан мухотоб ўртасидаги бир воситадир. Айтилган гап кун келиб инсонларнинг ёдидан кўтарилиши мумкин, лекин, ёзиб қўйилган нарса унутилмайди. Шунинг уcун ҳам, ёзув қуроли ва у билан ёзилган нарсалар жуда ҳам аҳамиятга эга экани маълум бўлмоқда. Зеро, Аллоҳ бунга қасам ишлатмоқда. Бу оятда Аллоҳдан келган ваҳийни сатр-сатр қилиб чиройли ёза оладиган кишилар ёзиб қўйиши кераклигига ишорат қилади. Бу оят илк нзил бўлган иккинчи сурадир.\n Мака мушриклари Расулуллоҳга илк ваҳий тушган вақтларда, у кишини мажнун дер эдилар (Ҳижр 15/16). Бу ва Тур 52/29 оятда, Расулуллоҳда ҳеч қандай мажнунлик йўқлиги, аслида у кишиг туҳмат ва ҳақорат ёғдираётганларнинг ўзлари адашган экаи маълум қилинмоқда. Муҳаммад а.с. пайғамбар бўлишидан олдин Маккаликлар у кишига “ал-Амин – ишончли” киши деб юрганлар, ваҳйдан кейин “мажнун” деганликлари қанчалик ҳам хато ва ақлсизлик эканини билдириб яна бир қанча оятлар тушган: Аъроф 7/184, Сабаъ 34/46, Таквир 81/22.\n Яъни, Расулулоҳ ўзига нозил бўлган Қуръонни инсонларга етказиши ва ҳар кимни охиратдан огоҳлантириб, уларни АЛлоҳга чақириши энг улуғ ишлардан экани, бунинг ажр-мукофоти улуғ бўлиши билдирилган.\n Ойиша онамиздан РАсулуллоҳнинг хулқи ҳақида сўралганида “Унинг хулқи Қуръон эди” деб жавоб бергани айтилади (Аҳмад ибн Ҳанбал, Муснад, Адабул-Муфрад, Имом Бухорий).\n яъни, шайтон сизлардан кимни фитнага солиб алдаб қўйганини яқиннда кўрасизлар. Шайтон ва унга эргашган инсон ва жинларнинг васвасасигаҳам фитна дейиладии (Аъроф 7/27).\n زنيم – Аслида бир нарсани бошқа бир нарсага боғлаш, алоқадор қилиш дегани. Кейинчалик бировни фарзанди деб билинган кимсаларга ҳам араблар заним дейишади. лекин, бир инсонни номашруъ иш сабабли дунёга келиши – уни ўз ихтиёридаги иш ҳам эмас, у ишда у гунохкор ва айбдор ҳам эмас. Аллоҳ таоло бировни гуноҳи сабабли ўша гунохга алоқасиз бўлган бошқа бирини жазоламайди. (Нажм 53/38-41) Мана шу сабабли ҳам оятдаги “заним” калимасига кейинчалик бировни боласи бўлиб олган насаби тайинсиз бир инсон деб таржима қилиб бўлмайди. Бу калима ёмонлик қилишда, бахилликда ва беҳурматчилик қилишда танилиб кетган, душманчилик қилишда жуда ҳаддан ошиб кетадиган киши (Лисан) ва шунга ўхшаш ма\nноларда ҳам қўлланилади. Туркий тилларда ҳеч ким билан маслаҳат қилмасдан ўз билганини қиладиган ва ҳеч кимни менсимайдиган кишига “ўзидан кетиб қолган” ёки “нобакор” дейилгани боис, биз айнан мана шу калималарни афзал деб билдик.\n “Аллоҳ насиб қилса” ҳам демаган, ёки ҳосилни бемалол узиб олишдан бошқа нарсани хаёлига ҳам келтиришмаган бўлишлари мумкин.\n صَّرِيمِ – “мевалари узиб олинган” ва “қоп-қора аҳволга келиб қолган” деган маъноларни билдиради. Оятни давомида улар бу боғдан кўра яхшироқ бир боғни Аллоҳдан умид қилиб қолганликлари билдирилгани боис, бу калимага мевалари узиб олинган ҳолга келиб қолди деб маъно бера олмадик чунки мевалари узиб олинган боғ янаги йили яна қайтадан мева бериши мумкин, бироқ ёниб кул бўлган ёки совуқ уриб қуриб қорайиб кетган боғнинг дарахтлари қайтиб мева бермаслиги аниқ. Демак келгуси оятлардан хулоса чиқариб бу оятга юқоридаги маънони афзал деб билдик.\n Агар бу оятдаги “тасбеҳ” калимасига улуғлаш ва ясбеҳ айтиш деб маъно берилса, ушбу суранинг 18-оятида билдирилгани каби, улар Аллоҳ насиб қилса, Аллоҳ раво кўрса, демагани, алки, ҳосилни аниқ йиғиб-териб оламиз, дейишгани тушунилади. Ундай бўлса, Аллоҳ насиб қилса, Аллоҳ раво кўрса, деб бир иш бошлаш ҳам Аллоҳни улуғлаш, Унга тасбеҳ айтиш ҳисобланади. Леикн, “тасбеҳ” калимасига “Аллоҳнинг амрига итоат қилиш” деб маъно берса ҳам бўлади.\n Улар бошларига тушган мусибат уларга Аллоҳ тарафидан қилинган ҳақсилик эмаслигини, бунга ўзлари сабабчи бўлганини эътироф қилдилар ва Аллоҳни поклаб улуғладилар.\n Булар – ўртага воситачилар қўйган ва ўша воситачилари уларни Аллоҳни ҳузурида қутқариб қолишига ишонган кимсалардир. Ўзларига нисбатан уларни Аллоҳга яқин деб билишарди. Бунга ўхшаш яна бир оят шундай: (фатир 35/40)\n “Болдир шимарилади” деган сўз – ўша кунги аҳвол ниҳоятда жиддий тус олишини билдиради. Бу бир киноявий жумладир. Инсонлар бион бир жиддий ишга қўл уришдан олдин икки енгини шимариб олади, агар иш яна-да жиддийлашиб клетса иккала пойчасини ҳам шималаб олади.\n Юсуф 10/104, Муъминун 23/72, Тур 52/40.\n Китлар ва делфинлар (денгиз сутемизувчилари) ажали яқинлашиб қолганида ўзини соҳилга уришади ва ўша ерда жони зуилади. Юнус (а.с.) ни ҳам денгиз сутемизувчиси ютиб юборгани боис, бу оятга кўра агар уни қорнидан чиқмаганида эди, кит/акула соҳилда ўлган ва уни жасади Юнус (а.с) ни қабри бўлган бўларди.\n Юнус пайғамбар ҳақидаги бошқа оятлар: Анбиё 21/87, Соффат 37/139-142.\n Бу оятдаги “оламлар” ибораси инсонлар ва жинларга ишорат қилади. Чунки, Қуръон инсонлар ва жинлар учун нозил бўлган. Унга фақат шулар амал қилади ва жавобгар бўлади.\nҚалам Қуръон Сура Таржима Тафсир


Олимжон Назаров Сеулда WBO камарини ҳимоя қилди / Olamsport.com\n23 окт 12:37\nОлимжон Назаров Сеулда WBO камарини ҳимоя қилди\nТеглар : Олимжон НазаровМайкл Мендоза\nАйни дақиқаларда Жанубий Кореанинг Сеул шаҳрида "Cоcybuffalo Promoutions" компанияси томонидан профессионал бокс кечаси ташкил этилмоқда.\nОқшомнинг андеркард жангида ҳамюртимиз Олимжон Назаров (31-26-5, 14 КО) WBО Оriental камарини ҳимоя қилди. Унинг рақиби филиппинлик Майкл Мендоза (14-12-1-1, 4 КО) бўлди. Ўн икки раунд тўлиқ давом этган жанг якунида ҳакамлар бир овоздан 115:113 ҳисобидаги ғалабани Назаровга тақдим этишди.\nМаълумот учун, Олимжон Назаров айни пайтда WBO рейтингида 3-ўринни эгаллаб турибди. Бироздан сўнг кечанинг марказий тўқнашуви аёллар ўртасида бўлиб ўтади. Унда кунчиқар юрт вакиласи Этсуко Тада (26-20-3-3, 7 КО) ўзига тегишли WBО камарини вьетнамлик Тху Нхи Нгуяндан ҳимоя қилади. Ушбу жанг 10 раундга мўлжалланган. Вьетнамлик даъвогар боксчи бўлажак жангга тайёргарликни Тошкентда ўтказган эди.\nЧендлер Макгрегор Гетжидан кучлироқ эканлиги ҳақида гапирди 0\n"Агар Левандовски фаолияти давомида "Олтин тўп" олмаса, бу унга нисбатан жиноят бўлади" - Оуэн 0\nЧендлер Макгрегор билан жанг қилиш шартини айтди 3


ТИЛ МИЛЛАТ ҒУРУРИ - Hidoyat.uz\nАсосий саҳифа Янгиликлар Ўзбекистон янгиликлари ТИЛ МИЛЛАТ ҒУРУРИ\nЧоп этилди Oktabr 18, 2020 ТИЛ МИЛЛАТ ҒУРУРИda fikr bildirishni o'chirish\nЭ.Воҳидов ўз сўзларининг бирида шундай деган “Сўз ҳам тирик мавжудот. Унинг чақалоқлик, болалик, ўсмирлик ҳамда балоғат чоғлари бўлади. Сўзда мансуб халқнинг руҳи, феъл-атвори акс этади. Ўз сўзингни қўйиб, ўзганинг забонига суяниш – ўз жигарингни уйингдан ҳайдаб, бегонани етаклаб юришдай гап…”\nИмом Набавий айтадилар “Билгинки, ҳар бир одам фойдали бўлмаган барча гаплардан тилини сақлаш лозим. Фойдали гапни гапириш ва гапирмаслик тенг (баробар) бўлса, суннатга кўра гапирмаслик (керак). Сабаби, умумий (гапирилиши мумкин) бўлган гаплар кўпинча кераксиз гаплар билан тугайди. (ортиқча гапларни гапирмасдан) Тинч – хотиржамликка ҳеч нарса тенг келмайди. Шунинг учун Пайғамбаримиз (с.а.в) “Кишининг маъносиз нарсалардан воз кечиши – исломини яхшилигидандир” деганлар.\nОёқнинг қоқилиши секин – аста соғаяр


Жон Жонг, “Mantel Holland” компанияси бош директори (Нидерландия):\n– Ўзбекистоннинг сайловга оид қонун ҳужжатлари билан танишиб, юртингизда халқаро андозаларга тўла жавоб берадиган сайлов тизими яратилганига амин бўлдим. Сайлов қонунчилигига киритилган ўзгартишлар мамлакатингизнинг демократик давлат ва кучли фуқаролик жамияти қуриш йўлидаги амалий ишларнинг давомидир.\nЖаҳонда молиявий-иқтисодий инқироз давом этаётганига қарамай Ўзбекистон иқтисодиёти барқарор ривожланмоқда. Бу борада минтақада етакчи мамлакатлардан бўлган Ўзбекистоннинг ялпи ички маҳсулот кўрсаткичи муттасил ўсиб бораётгани юртингиз иқтисодий қудрати тобора мустаҳкамланиб бораётганидан далолат беради. Бундай муваффақиятларда Ўзбекистонда тўғри ва оқилона юритилаётган сиёсат муҳим омил бўлмоқда.\nЕвгений Козяк, МДҲ Ижроия қўмитаси маслаҳатчиси:\n– Ўзбекистонда ўтказилаётган сайловларда халқаро кузатувчи сифатида учинчи бор иштирок этмоқдаман. Ҳар сафар сайловларни ташкил этиш савияси тобора юксалаётганига гувоҳ бўламан. Мамлакатингизда сайловга оид қонун ҳужжатларига киритилган ўзгартишлар тизим ривожида жуда муҳим қадам бўлган. Барча сайлов участкалари зарур воситалар билан жиҳозлангани, сайловчилар учун кенг имкониятлар яратилгани эътиборга молик.\nЎзбекистондаги сиёсий партияларнинг сайловолди ташвиқотларини кузатиб бормоқдамиз. Номзодларнинг ўз тарғибот ва ташвиқотларини ўтказиши учун ҳар бир томонга тенг ҳуқуқ ва имкониятлар ажратилгани диққатга сазовор.\nСайлов сабаб Ер юзининг сайқали – гўзал ва бетакрор Самарқандни зиёрат қилиб, руҳий қувват олдим. Бундай фусункор ва тарихга бой шаҳар дунёда жуда кам. Ўзбекистон, хусусан, Тошкент шаҳри йил сайин гўзаллашиб бораётганига гувоҳ бўлдим. Улкан бунёдкорлик ва ободонлаштириш ишлари, муҳташам иншоотлар, кенг ва равон йўллар, халқ фаровонлигини юксалтириш йўлида олиб борилаётган ислоҳотлар ҳар қандай кишининг ҳавасини келтиради.\nАбдулла Хўжа (АҚШ):\n– Ўзбекистон сайлов жараёни изчил такомиллашиб бормоқда. Юртингизда Қонун устуворлигини таъминлаш, адолатни қарор топтириш борасида амалга оширилаётган кенг қамровли ишлар ўз самараларини бераётир. Кўплаб мамлакатлар бу борада Ўзбекистондан ўрнак олса арзийди.\nЎзбекистон Экологик ҳаракатининг фаолияти, унинг аъзоларига Олий Мажлис Қонунчилик палатасидаги 15 депутатлик мандати берилгани эътиборга молик. Бу атроф-муҳитни муҳофаза қилиш, экологик муаммоларга қарши курашиш, аҳоли саломатлигини яхшилаш ишларини янада такомиллаштиришга хизмат қилади.\nЎзбекистонда амалга оширилаётган улкан бунёдкорлик ва ободонлаштириш ишлари, халқ фаровонлигини юксалтириш йўлида олиб борилаётган ислоҳотлар самаралари кишини лол қолдиради.\nГосиа Козацук, “Mantel Holland” компанияси менежери (Нидерландия):\n– Ўзбекистон мустақилликка эришгач, барча жабҳаларда, жумладан иқтисодиёт, қишлоқ хўжалиги, сайёҳлик каби соҳаларда улкан ютуқларга эришди. Халқ фаровонлиги муттасил юксалиб, мамлакатингизнинг халқаро майдондаги обрў-эътибори тобора ошмоқда. Бу давлатингиз танлаган миллий тараққиёт йўли ғоят тўғри эканига ёрқин мисолдир. Ўзбекистон демократик ҳуқуқий давлат ва кучли фуқаролик жамияти қуриш йўлида кенг қамровли ишларни амалга оширмоқда.


НАВРЎЗИ ОЛАМ ШУКУҲИ – .:: Xadicha.uz\nГўзал юртимиз истиқлол шарофати ўлароқ халқаро майдонда тенг ҳуқуқли мустақил давлат сифатида муносиб ўринни эгаллаб жаҳонга юз тутди. У ўз овозига, давлат тизими ҳамда Конституциясига, миллий пули, миллий армияси, миллий ва диний байрамларига эга бўлди. Айтиш мумкинки, ер юзида умр кечираётган ҳар бир миллатнинг ўзига хос шундай миллий ва диний қадрият ва анъаналари мавжудки, у миллатнинг тарихини, улуғлигини, буюклигини намоён этиб туради.\nУлуғ халқимизнинг тарихи ва маданиятининг узвий қисми бўлган миллий, тарихий халқ байрами Наврўзи олам ҳам қадимий бўлиши билан бир қаторда, йилнинг баҳорида биз билан бирга янгиланиб, қадр топиб бораётган улуғ ва навқирон айёмидир.\nНаврўз байрамини тарихий, миллий байрам эканлиги ҳақида илмий маълумотларга таяниб айтадиган бўлсак, улуғ муаррих Абдулқосим Фирдавсий ўзининг “Шоҳнома” асарида Наврўз байрами ҳақида алоҳида фикрлар беради. Шу каби Абу Райхон Беруний “Қадимги халқлардан қолган ёдгорликлар” асарида Наврўз байрами ҳақидаги маълумотларни келтиради. Умар Ҳайёмнинг “Наврўзнома” асарида ҳам тарихий маълумотлар баён қилинган. Бундан ташқари Маҳмуд Қошғарийнинг “Девону луғатит-турк” асарида Наврўзга бағишланган халқ қўшиқлардан намуналар келтирилган. Машҳур тарихчи Ўрта Осиёлик олим Абу Бакр Наршаҳий ўзининг “Бухоро тарихи” асарида Наврўз кунидаги воқеаларни бир неча минг йиллик тарихга эга эканлигини айтиб ўтган. Дарҳақиқат, Наврўзи олам миллатнинг тарихини, унинг илмий ёндашиш тарзини, фан ва маданиятини, дунёқарашини, фалсафий, ижтимоий ва сиёсий жиҳатларини ўзида мужассам этувчи анъанавий айём десакмуболаға қилмаган бўламиз.\nМушоҳада қилсангиз, Наврўзи олам мазмуни янги кун, янги фасл, янги йил ёки халқ тилида йилаввали деган маъонларни ифода этади. Аслида Наврўзни қайси ном билан аталмасин, у миллатнинг улуғ куни, янгиланиш, покланиш, яшариш, юксалиш байрами деб қараш мақсадга мувофиқдир. У байрам бўлиши билан бир қаторда йил вақтини белгилаб, кун билан туннинг тенг келганлигини ҳам таъриф этади. Тарихда йил тақвими, яъни фасллар алмашинуви, қутблар орқали билиш кишилар ҳаёт тарзида салмоқли ўрин олган. Таъкидлаш жоизки, аждодларимиз ой, юлдуз, қуёш каби осмон жисмларидаги ўзгаришларни кузатиб, улар тўғрисида муайян билим ва салоҳиятни ўзлаштирганлар. Сабаби, улар кундалик ижтимоий-сиёсий, хўжалик ва ҳаётий юмушларининг режаларини ана шу хисоб-китоб билан белгилаб борганлар.\nҲозирда Наврўзи олам билан боғлиқ миллий тадбирларга назар солсангиз амин бўласизки, бу аждодлар руҳониятига бўлган эҳтиром бўлиб, уларнинг қилиб ўтган воқеаларини тарихий анъна сифатида қабул қилишдир. Айнан шунинг учун ҳам Наврўз кунлари қабристонларнинг зиёрат қилиниши, аждодларни дуоларда эсланиши уларнинг руҳига бўлган ҳурматимизнинг ифодасидир. Наврўз нафақат табиатни ўзгариши, янгиланиши, балки, у инсон қалби ҳамда руҳияти ва онг-шуъур тарзини тараққий этиши ва янгилашидир. Табиийки, атроф-муҳит ва табиатнинг янгиланиши инсон қалбига нур бахш этади. Ана шу нур эвазига инсонга келажакка бўлган умид ва истаги ҳамроҳ бўлади. Айнан шу боис Наврўз айёми тарихда ҳам ҳозирда ҳам тинчлик-осойишталик, тотувлик, дўстлик ҳамда ўз юртига бўлган муҳаббат туйғусини бахшида этади.\nНаврўз айёми тинчлик-осойишталик, тотувлик, дўстлик ҳамда ўз юртига бўлган муҳаббат туйғусини халқимизга бахшида этган бўлсада, афсуслар бўлсинки, шўролар даврида бу байрам буткул қувғин қилинди. Улуғ миллат ҳаёти ва хотирасидан ўчириб ташлаш мақсадида унинг байрам сифатида нишонлашликни ман этилди.\nШукрлар бўлсинки, ҳозирда Ўзбекистон юртида, унинг озод ва обод заминида Наврўз куни умумхалқ байрамларидан бири сифатида нишонланмоқда. Наврўз куни дам олиш куни деб эълон қилинган. Ҳар йили шу куни байрам сайиллари ташкил қилинади. Байрам куни эрта тонгдан карнай-сурнайлар чалинади. Сайилгоҳларнинг баъзиларида курашчилар, бахшилар, чавандозлар, қўшиқчи-ҳофизлар байрам сайлига ташриф буюрганларга ўз маҳоратларини намойиш этишади. Жойларда Наврўзга бағишлаб тадбирлар ўтказилади, сумалак, ҳалим ва бошқа миллий тансиқ таомлар тайёрланади. Хайриялар ташкил этилиб, эҳтиёжи чекланганлар ҳолидан хабар олинади. “Меҳрибонлик”, “Саховат” ва “Мурувват” уйлари, ёлғиз кексалар, уруш ва меҳнат фахрийлари ҳузурига ташриф буюриб,совға-саломлар билан қутлаб, қалбларига сурур бахш этилади.\nХулоса қилиб айтиш жоизки, баҳор байрами Наврўзи олам ҳақидаги байрамона томошалар, ҳалқ сайллари, тадбирлар халқимизнинг қадим тарихи ва руҳияти билан узвий боғлиқ эканлигига гувоҳ бўласиз.\nБир сўз билан айтганда, юртимиз йилдан йилга обод, халқимиз фаровонлиги кун сайин ортиб бормоқда. Миллий ва диний қадриятларимиз чирой очмоқда. Ўлкамиздаги миллий байрамимиз Наврўзи олам шукуҳи эса бизлар учун тинчлик ва осойишталик рамзи, халқимизнинг бирлиги, Ватанга бўлган садоқати, она заминимизга қут-барака воситаси бўлса ажаб эмас.


Жорий йилнинг 18-20 сентябрь кунлари Халқ таълими вазирлиги ва Бирлашган Миллатлар Ташкилотининг гиёҳванд моддалар ва жиноятчилик бўйича бошқармасини Марказий Осиёдаги минтақавий вакилликиги (UNODC) билан ҳамкорликда “Мустаҳкам оила” дастури бўйича “Гранд Орзу“ меҳмонхонасида тренинг ўтказилмоқда.\nМазкур тадбирнинг мақсади “Мустаҳкам оила” дастурини келгусида кенгайтирилган ҳолда амалга ошириш бўйича тренер-стажёрлар жамоасини тайёрлашдир. Ўтказилаётган тренинг жараёнида миллий тренерлар “Мустаҳкам оила” дастурини асосий 7 сессиясини ўтказиш бўйича жамоа аъзоларини тайёрлаш учун тренинг қатнашчиларини мураббийлик кўникмаларига ўргатади хамда 4 та қўшимча сессиясини ўтказиш учун уларни тайёрлайди. Тайёрланган стажёрлар жамоаси халқ таълими мутахассисларини юқорида кўрсатилган дастур асосида Республиканинг барча мактабларида ўтказиш учун ўргатишга жалб қилинади.\nХалқ таълими вазирлиги Ахборот хизматидан маълум қилишларича, вазирлик UNODC билан 10 ёшдан 14 ёшгача бўлган болалар ва уларни ота-оналари учун Тошкент шаҳридаги мактабларда “Мустаҳкам оила” дастурини самарали натижалар билан амалга ошириб келмоқда. 2016-2018 йиллар мобайнида мазкур дастур пойтахтдаги 19 та мактабда муваффақиятли синовдан ўтказилди.


Ярим йил давомида ташқи савдо айланмаси 12 млрд доллардан ошди – Газета.uz\nЯрим йил давомида ташқи савдо айланмаси 12 млрд доллардан ошди\nЎзбекистон ташқи савдо сальдоси ярим йил давомида минус 132,7 млн долларни ташкил этди.\nLotinchada 7 август 2017, 17:01 Иқтисодиёт\nЎзбекистон ташқи савдо айланмаси 2017 йилнинг биринчи ярми якунлари бўйича 12,072 млрд АҚШ долларидан зиёдроқни ташкил этиб, ўтган йилнинг худди шу даврига нисбатан 11,1 фоизга ўсди, деб хабар бермоқда Давлат статистика қўмитаси. экспорт ҳажми 5,969 млрд доллар (+131%), импорт эса 6,102 млрд доллар (+9,2%) миқдорида бўлди.\nТашқи савдо сальдоси минус 132,7 млн долларни, жумладан МДҲ давлатлари билан минус 300,2 млн доллар, бошқа давлатлар билан эса минус 432,9 млн долларни ташкил этди.\nЎзбекистон ташқи савдо операциялари резидентлари асосан Осиё (умумий савдо айланмасининг 47,2 фоизи), Европа (42,2 фоиз) ва Америка (3 фоиз) давлатлари савдо алоқаларини йўлга қўйган.\nМДҲ давлатлари орасида Россия, Қозоғистон, Украина, Тожикистон, Қирғизистон асосий ташқи савдо шериклардан ҳисобланиб, ташқи савдо айланмасидаги умумий улушнинг 29,4 фоизи улар ҳиссасига тўғри келмоқда. бошқа давлатлар орасида Хитой, Туркия, Корея Республикаси, Германия, Афғонистон, Бразилия, Ҳиндистон, Эрон, Латвия, Литва, Франция, АҚШ, Швейцария улуши 43 фоизга етган.\n2017 йилнинг январь-июнь ойларида ташқи савдо шериклари ўнлиги\nРоссия — 2,227 млрд доллар (+13,6 фоиз), улуши — 18,5 фоиз\nХитой — 2,108 млрд (+1,1 фоиз), 17,5 фоиз\nҚозоғистон — 953 млн (+11,4 фоиз), 7,9 фоиз\nТуркия — 709,9 млн (+28 фоиз), 5,9 фоиз\nКорея Республикаси — 572,8 млн (+13,5 фоиз), 4,7 фоиз\nГермания — 323,7 млн (+23,2 фоиз), 2,7 фоиз\nАфғонистон — 289,4 млн (+14,2 фоиз), 2,4 фоиз\nБразилия — 203,7 (+26,4 фоиз), 1,7 фоиз\nҲиндистон — 166,5 млн (-6,6 фоиз), 1,4 фоиз\nЭрон — 166,3 млн (-19 фоиз), 1,4 фоиз\nЎзбекистон экспортида 27,9 фоизи хизматлар, 12,3 фоизи — энерготашувчилар ва нефть маҳсулотлари, 7,5 фоизи кимё маҳсулотлари ва буюмлари, 6,7 фоизи қора ва рангли металлар, 6,1 фоизи озиқ-овқат саноати маҳсулотлари, 4,3 фоизи пахта-тола, 2,4 фоизи машина ва ускуналар, 32,8 фоизи бошқа маҳсулотлар ташкил этади.\nИмпорт тузилмасида эса машина ва ускуналар 37,2 фоиз, кимё саноати маҳсулотлари 17,9 фоиз, озиқ-овқат маҳсулотлари 11,1 фоиз, қора ва рангли металлар 9,9 фоиз, энерготашувчилар ва нефть маҳсулотлари 5,3 фоиз ҳамда бошқа маҳсулотлар 11,7 фоиз улушга эга бўлди.


15 январ 2021, Тошкент вақти: 19:25\nТожикистондаги “Барқи тожик” ширкатининг хабар беришича, 2 апрель куннинг иккинчи ярмида Тожикистонинг “Регар” подстанциясидан Ўзбекистонинг “Гулча” подстанциясига электр энергияси узатиш бошлаган.\n“Барқи тожик” раисининг биринчи муовини Маҳмадумар Асозоданинг Озодликка айтишича, Тожикистон ва Ўзбекистон ўртасидаги ҳукуматлараро битим асосида йилига 1,5 миллиард киловат-соат миқдорида электр қуввати экспорт қилинади.\n“Барқи тожик” мулозимининг айтишича¸ Тожикистондан Ўзбекистонга электр энергияси фақат баҳор-ёз мавсумида узатилади.\nҲукуматлараро келишувга биноан, 1 киловат электр қувватининг нархи 2 АҚШ центини ташкил этади.\nЎтган йил 20 декабрда Тожикистон энергетика ва сув заҳиралари вазири Умонали Усмонзода парламент сессиясида Тожикистондан Ўзбекистонга электр энергиясини экспорт қилиш учун 60 километр электр узатиш линияси ва барча подстанциялар таъмирланганини билдирган эди.\n2009 йили ноябрида Ўзбекистон бир томонлама Марказий Осиё ягона электр энергияси тизимидан чиқиши ортидан, Тожикистон ва Ўзбекстон ўртасидаги энергетика соҳасидаги ҳамкорлик бутунлай тўхтаб қолган эди.


"Роғун ГЭСи қурилиши тўхтамайди"\nҚўшни давлатлар қаршилигига қарамай, тожик расмийлари Роғун ГЭСи қурилишини тўхтатмоқчи эмас.\nЖаҳон банки ўзбек расмийларига Тожикистондаги Роғун ГЭСи қурилишига оид халқаро экспертиза ўтказиш юзасидан ваъда берди. Жаҳон Банки президенти Роберт Зоелликнинг Ўзбекистон президенти Ислом Каримовга ёзган бу ҳақдаги мактуби “Правда Востока” газетасида чоп этилди.\nЎзбекистон томони Тожикистонда қуриладиган Роғун ГЭСининг Амударёнинг қуйи оқимидаги давлатларни сувсиз қолдириши ва экологияга салбий таъсир этиши ҳақида бонг уриб келади.\nЎзбек расмийлари бу ГЭС қурилмасидан олдин унинг салбий оқибатлари бор-йўқлиги ҳақида халқаро экспертиза ўтказишни талаб қилиб келади.Ўзбекистон президенти бу ҳақда Жаҳон банки президентига мактуб ёзган эди.\nЖавоб мактубида айтилишича, Роғун ГЭСи қурилишида Ўзбекистонни ташвишга солиб келаётган масалалар албатта ўрганиб чиқилади.\nБанк ички қоидаларига кўра, мустақил экспертлардан ташкил топган Халқаро комиссия тузилади. Бу комиссия ўтказган тадқиқотлар бўйича мустақил хулосалар беради.\nЖаҳон банки манфаатдор давлатлар билан 2009-10 йилларда маслаҳатлар олиб боради ва бу хулосалар ҳам бир давлатга тақдим этилади.\n"Шунингдек, дейилади мактуб сўнгида, Жаҳон банки Ўзбекистон президенти билан қўшни давлатлар дуч келаётган долзарб энергетик муаммоларини ҳал қилиш ҳақида маслаҳатлар ўтказилиши тарафдоридир".\nЖаҳон банки президенти Роберт Зоелликнинг бу мактубига тожикистонлик энергетиклар ва кузатувчилар ўз муносабатларини билдирдилар.\n- Жаҳон банки раҳбари ўз фикрини билдиришга ҳақли. Аммо¸ шуни айтиш керакки¸ Роғун мамлакат ичкарисидаги дарё устида қурилаяпти. Шуни назарга олган ҳолда, Тожикистон бу ГЭСни қуриш учун бирор кимнинг розилигини сўраб ўтириши шарт эмас.\nБироқ Тожикистоннинг қўшнилар манфаатларига қарши иш тутиш мақсади йўқ. Халқаро комиссия тузилишига доир фикр ўринли. Аммо бу комиссия Қамбарота ва Роғун ГЭСлари қайдаражада экологияга таъсирини илмий ва объектив тарзда ўрганиши керак.\nКомиссия томонидан Орол денгизининг қуришида ким айбдорлиги ҳам кўрсатиб берилиши лозим ва унинг натижалари билан минтақа барча давлатлари хабардор этилиши лозим, дейди тожикистон жамиятшунос Сайфулло Сафаров.\nХўш, агар бу халқаро комиссия тузиладиган бўлса, у ҳолда Роғун ГЭСи қурилиши вақтинча тўхтатиб қўйиладими? Бу саволга Тожикистон Энергетика ва саноат вазирлигининг гидроэнергетик иншоотлар қуриш бўлим бошлиғи Хайрулло Сафаров жавоб беради:\n- Бюджетдан 532,5 миллион сомоний ажратиш назарда тутилган. Агар зарурат туғилса¸ яна қўшимча маблағ ҳам топамиз.\nРоғуннинг қурилиши давом этмоқда. Бу иншоот янги қурилаётган эмас, у давом этаяпти. Бу қурилиш тўхтатиб қўйилмайди ҳам, деди Хайрулло Сафаров.\nҲукумат расмийси Жаҳон банкининг мустақил экспертлар халқаро комиссиясини ташкил этиш фикрини қувватлашини билдирди.\nЭслатиб ўтамиз, Тожикистондаги Роғун ва Қирғизистондаги Қамбарота ГЭСларининг қурилишига Ўзбекистон қарши чиқиб келмоқда.\n28 апрел куни Олмаота шаҳрида ўтказиладиган Оролни қутқариш Фонди саммитида ҳам Марказий Осиё давлатлари раҳбарлари бу масалани муҳокама қиладилар.\nХабарларга кўра, Ўзбекистон, Қозоғистон ва Туркманистон бу ГЭСлар қурилишига қарши ягона фронт бўлиб бирлашмоқчи.


ЭҲФни ким имзолаганини қандай кўриш мумкин? Тизимни созлаш бўйича амалий қўлланма | BUXGALTER.UZ\nМижозлар кўп бўлган компанияларда бир нечта ходимларга ҳисобварақ-фактуралар ва товарлар юклаб жўнатилишига оид бошқа кузатув ҳужжатларини имзолаш ва хизматлар кўрсатиш ҳуқуқи берилади. Ушбу амалиётни ЭҲФ тизимида операторларнинг шахсий кабинетлари орқали ишлашда қандай сақлаб қолиш мумкин? «Янги технологиялар» ИТМ мутахассислари тизимга муайян ходимлар бириктирилиши ва уларга шахсий ваколатлар берилишини тавсия этадилар. Бунда ишлаш тартиби қандай бўлади?\nТаклиф этилаётган технологиянинг афзалликлари\nРаҳбар ЭҲФ тизимидан фойдаланишда бошқарув техник дастагига эга бўлади. У муайян ходимларга фойдаланиш ҳуқуқини беради ва ҳар бирининг шахсий ваколатларини белгилайди. Бунда раҳбар ходимларга юридик шахсга тегишли ЭРИни бериб, ундан ноқонуний фойдаланиш хатарини юзага келтирмаслиги керак.\nХодим ўз номига берилган жисмоний шахснинг рақамли имзосидан фойдаланган ҳолда ЭҲФ тизимида ишлаши мумкин.\nҲужжатда корхона раҳбарининг исм-шарифи эмас, балки ҳужжатни имзолаган муайян ходимнинг исми-шарифи акс эттирилади.\n- ЭҲФ тизимида унинг ваколати бўлмаган ҳаракатларни амалга ошира олмайди;\n- иш берувчининг номидан бошқа ахборот тизимларига (солиқ тўловчининг шахсий кабинети, ЯММТ ва бошқалар) маълумотларни кирита олмайди.\nФункционал қандай созланади?\nИш берувчига юридик шахснинг ЭРИси, ЭҲА операторларидан бирининг сайтидаги шахсий кабинет ва айрим ҳолларда – тизимга бириктирилган ходимнинг СТИРи керак бўлади. Ходим тизимда ишлашни давом эттириши учун унинг номига берилган жисмоний шахснинг ЭРИси бўлиши зарур.\nЭлектрон ҳужжат айланиши операторларининг (soliqservis.uz, faktura.uz, didox.uz, onlinefactura.uz, edocs.uz) еттитасидан бештасида созлаш учун тегишли функционал ўрнатилган. Ундан фойдаланиш учун тизимни бир марта созлаш етарли бўлади. Келтирилган жадвалда қуйидагиларни жамладик:\nфойдаланувчиларнинг шахсий кабинетларида созлаш учун зарур тугмалар ва иловалар жойлашган жойи тўғрисида маълумотлар;\nЭҲА операторларининг ходимларингиз ваколатларини чеклашга оид таклифлари.\nОператор ва унинг сайти\nХодимга қандай ваколатлар берилиши мумкин\n1. Ўнг тарафнинг юқори бурчагида «Созлаш» тугмасини (олтиқиррали кўринишдаги тасвир) топинг, уни босинг.\n2. «ЖШ фойдаланиши учун» иловасига киринг.\n3. Экранда пайдо бўлган сатрларни тўлдиринг\n1. ЭҲФни жўнатиш/бекор қилиш.\n2. ЭҲФни тасдиқлаш/рад этиш.\n3. Ишончномани жўнатиш/бекор қилиш.\n4. Ишончномани тасдиқлаш/рад этиш.\n5. ТТЮ жўнатиш/бекор қилиш.\n6. ТТЮни тасдиқлаш/рад этиш.\n7. Ҳужжатни жўнатиш/бекор қилиш.\n8. Ҳужжатни тасдиқлаш/рад этиш\nСайт тез-тез ишламай қолади ва фойдаланувчини чиқариб юборади. Бу сайтда иш ҳажми кўплигидан далолат беради. Ҳужжатлар ва уларни имзолашга ваколатли ходимлар сони кўп бўлганда, зарур ҳужжатни топиш мушкулдир.\nУшбу муаммога ечим топиш учун ходимларни бўлимлар бўйича тақсимлаш имконияти киритилади\n1. Курсорни раҳбарнинг номига олиб боринг.\n2. Чиқадиган иловада «Созлаш» тугмаси бор, уни босинг.\n3. Шаклни тўлдиринг\n1. Ўзининг ва шуъба корхонасининг ҳужжатларидан фойдаланиш.\n2. Фақат ўзининг бўлинмаси ҳужжатларидан фойдаланиш.\n3. Турли бўлинмалар ҳужжатларидан фойдаланиш.\n4. Ташкилотнинг барча ҳужжатларидан фойдаланиш\nХодимларнинг ваколатларини қуйидагича чеклаш имконияти берилса, айни муддао бўлади: бири ҳужжатларни жўнатади/бекор қилади, бошқаси кирувчи ҳужжатларни тасдиқлаш ёки рад этиш юзасидан кўриб чиқади. Бир ходимга масалан, ЭҲФ билан, бошқасига эса товар юкхатлари билан ишлаш имконияти берилса, яхши бўларди\n1. Экраннинг ўнгдаги юқори бурчагида жойлашган «Профиль» иловасига киринг.\n2. Шаклни тўлдиринг\n1. Барча ҳужжатларни кўриб чиқиш.\n2. Ҳужжатларни имзолаш/ўчириш имконияти\nТизим ҳужжатлар билан ишлайдиган ходимларни бўлимлар бўйича ажратади. Бу зарур ҳужжатни излаш, таҳлилий ишларни соддалаштиради. Тизимда ходимнинг ишини у ишлаши мумкин бўлган ҳужжатлар (кирувчи/чиқувчи ҳисобварақ-фактуралар, ТТЮ) турига қараб чеклаш мумкин бўлса, айни муддао бўларди\n1. Юқоридаги ўнгдаги бурчакда одам тасвирланган кўк рангли тугмани босинг.\n2. «Фойдаланувчилар» иловасини танланг.\nҲужжатлар ва уларни имзолашга ваколатли ходимлар сони кўп бўлганда, зарур ҳужжатни топиш мушкулдир. Ушбу муаммога ечим топиш учун ходимларни бўлимлар бўйича тақсимлаш имконияти киритилади\n1. «Менинг профилим» иловасига киринг.\n2. «Жисмоний шахсларга ҳуқуқларни тайинлаш»ни танланг.\n5. Қабул қилиш-топшириш далолатномасини жўнатиш/бекор қилиш.\n6. Қабул қилиш-топшириш далолатномасини тасдиқлаш/рад этиш.\n7. Бажарилган ишлар далолатномасини жўнатиш/бекор қилиш.\n8. Бажарилган ишлар далолатномасини тасдиқлаш/рад этиш\nАввалги операторга билдирилган истаклар\nТаъкидлаб ўтамиз, операторлар сайтида техник ишлар олиб борилаётганлиги сабабли ўзгаришларга тайёр туриш лозим.\nШунингдек, айни пайтда барча операторлар томонидан мижозларнинг таклифлари инобатга олинмоқда. Ходимларингиз учун тақдим этиладиган имкониятлар юзасидан таклифлар билдирмоқчи бўлсангиз, операторингизнинг колл-марказига қўнғироқ қилинг.


Россия хоккей бўйича жаҳон чемпионатини ўтказиш ҳуқуқидан маҳрум бўлди\nХалқаро хоккей федерацияси (ХХФ) 2023 йил Санкт-Петербургда ўтказилиши керак бўлган жаҳон чемпионатини бошқа давлатга кўчиришга қарор қилди.\nФедерация бу қарор хоккейчилар, расмийлар, ОАВ ва мухлислар хавфсизлиги учун қабул қилингани билан изоҳлади. Турнирнинг янги жойи кейинроқ эълон қилинади.\nАввалроқ, ХХФ Россия ва Беларусни хоккей бўйича халқаро турнирларда иштирок этишдан «кейинги хабарга қадар» тўхтатиб қўйганди. Бундан ташқари, Россия Новосибирск ва Омскда ўтказилиши керак бўлган 2023 йилги ёшлар ўртасидаги жаҳон чемпионатига мезбонлик қилиш ҳуқуқидан ҳам маҳрум этилди.\nРоссия қўшинларининг Украина ҳудудига қуролли бостириб кириши бошланганидан бери аксарият халқаро спорт федерациялари россиялик спортчиларни ўз мусобақаларидан четлатишди. Хусусан, футбол бўйича Россия терма жамоаси жаҳон чемпионатида иштирок этиш ҳуқуқидан маҳрум этилди, Россия футбол клублари эса Европанинг энг йирик турнирлари – Чемпионлар лигаси ва Европа лигасидан четлаштирилди.\nСешанба куни Владимир Путин Россия спортига қарши санкцияларни шарҳлар экан, «спортчиларнинг фаолиятини тўхтатиб қўйиш нафақат спортнинг асосий тамойилларини бузди – инсоннинг асосий ҳуқуқлари очиқ ва беадаблик билан поймол қилинди», деди. Россия Федерацияси Президенти «спортчиларимиз соф сиёсий сабабларга кўра – фуқаролиги ва миллатига кўра камситилган, бу эса олимпизм ва паралимпизм тамойилларига асло мос келмайди», деди.


Исроиллик йигит лотереяда катта пул ютгач, уни бошқалар билан бўлишгиси келди - Zamin.uz\n09:31 / 27.07.2018\nИсроиллик йигит лотереяда катта пул ютгач, уни бошқалар билан бўлишгиси келди\nБунинг учун алоҳида хайрия акциясини ташкил этди. Акция ҳам ўзига хос бўлди. Патриархлар ғорида сақланаётган, дуолар ёзилган ҳар бир китоб орасига 200 шекелдан пул яшириб чиқди. Жами беркитган пуллари миқдори 40 минг шекелдан иборат бўлди. Шу ҳақда ғор ишчиларидан бири Элемелех Карзан маълум қилган.\nПатриархлар ғори Хеврон шаҳрининг қадимий ҳудудида қад кўтарган. Маълумотларга кўра, бу ғорга Авраам, Исаак, Иаков, уларнинг завжалари Сарра, Ребекка, Лия дафн этилган. Баъзи маълумотларда эса шу ғорга Одам Ато ҳамда Момо ҳаволар ҳам дафн этилганлиги айтиб ўтилган.\nПулларни биринчилардан бўлиб ғорни зиёрат қилишга келган ёш сайёҳлар топиб ола бошлашди. Шу куниёқ номи маълум қилинмаган ҳотамтой, янги миллионернинг довруғи бутун Хевронга тарқалди.\nҲозир китоблар ичидан пул топиш илинжида ғорга одамлар оқиб келмоқда. Қаранг, пул топиш илинжида шу қадар жазавага тушиб қолишибдики, улар кўплаб илоҳий китобларга ҳам жиддий зиён етказиб улгуришди. “Замин” янгиликларини “Инстаграм”да кузатиб боринг\nЕтти ой олдин дафн этилган йигит фавқулодда уйига кириб келди\n1-04-2018, 22:53, Дунё\nМисрдан 3,5 минг йиллик тарихга эга иккита қадимий сағана топилди\n10-12-2017, 19:07, Дунё\nБилл Гейтс 4,6 миллиард АҚШ долларини хайрия қилди\n15-08-2017, 12:31, Дунё\nБайт-Римада исроиллик ҳарбийлар билан тўқнашувда фаластинлик йигит ҳалок бўлди\n18-12-2016, 21:25, Дунё\n4-07-2015, 20:26, Дунё\nИсроилда мамлакат тарихидаги энг катта хазина топилди\n18-02-2015, 15:55, Дунё


Уйчи туманига янги ҳоким тайинланди – Газета.uz\nУйчи туманига янги ҳоким тайинланди\nНаманган вилояти экология ва атроф-муҳитни муҳофаза қилиш бошқармаси бошлиғи лавозимида ишлаб келган Муҳаммадаюбхўжа Апақов Уйчи тумани ҳокими этиб тайинланди.\n15 август 2018, 15:17 Сиёсат\n2018 йил, 14 август куни халқ депутатлари Уйчи тумани кенгашининг навбатдан ташқари сессияси бўлиб ўтди. Сессия ишини халқ депутатлари туман Кенгаши раисининг жамоатчилик асосидаги ўринбосари, Ўзбекистон «Миллий тикланиш» демократик партиясидан сайланган депутат Фазлиддин Муҳиддинов очди ва олиб борди. Бу ҳақда Namnews.uz ахборот-таҳлилий портали хабар берди.\nТуман ва вилоят кенгашлари депутатлари, туман фаоллари ва корхона, муассасалар раҳбарлари, вилоят ташкилотлари бошлиқлари ҳамда оммавий ахборот воситалари вакиллари иштирок этган сессия ишида ташкилий масала кўриб чиқилди.\nСессия ишида Наманган вилояти ҳокими, сенатор Хайрулло Бозоров сўзга чиқиб, Уйчи туманида ўтган вақт мобайнида олиб борилган ишлар, ҳокимлик фаолиятига танқидий баҳо берди. Бугунги кунда туман фаоллари олдида турган долзарб вазифаларга алоҳида эътибор қаратиб, ишга бўлган талаб ва масъулиятни ошириш зарурлигини таъкидлади.\nСессияда Наманган вилояти экология ва атроф-муҳитни муҳофаза қилиш бошқармаси бошлиғи лавозимида ишлаб келган Муҳаммадаюбхўжа Пўлатович Апақов Уйчи тумани ҳокими этиб тайинланди. Бу ҳақдаги вилоят ҳокимининг қарори депутатлар томонидан бир овоздан тасдиқланди.\nМаълумот ўрнида, Муҳаммадаюбхўжа Пўлатович Апақов 1968 йил 21 майда Наманган вилояти Чортоқ туманида туғилган. 1994 йили Тошкент молия институти, 2004 йили Наманган давлат университети, 2008 йили Ўзбекистон Республикаси президенти ҳузуридаги Давлат бошқаруви академиясини тамомлаган. Мутахассислиги — иқтисодчи, ҳуқуқшунос. Ўзбекистон «Миллий тикланиш» демократик партияси аъзоси.\nҚайд этиш жоиз, август ойининг аввалида Уйчи туманида 4 та сектор раҳбарлари — туман ҳокими Абдуғани Турдиев, туман прокурори Бахтиёр Абдураҳимов, туман ички ишлар бўлими бошлиғи Равшан Юсубжонов ва туман давлат солиқ инспекцияси бошлиғи Расулжон Отахоновлар ғўза парваришида жиддий хато ва камчиликларга йўл қўйганлиги, мавсум давомида хотиржамликка берилиб, агротехник тадбирларни белгиланган муддатда тўғри ташкил этмаганлиги, ўз хизмат вазифаларига совуққонлик билан қараганлиги сабабли эгаллаб турган лавозимидан озод этилган эди.


Андижон воқеалари тасвирланган ҳужжатли фильм намойиш этилди\n20:31 / 21.02.2017\n2005 йилнинг 12-13 май кунларида Андижон вилояти маркази Андижон шаҳрида рўй берган қонли фожиалар тасвирланган ҳужжатли фильм YouTube порталида намойиш қилинди.\n"Олтин водийни титратган кун" деб номланган ушбу фильмда террорчилик ҳаракати тасвирлари, Ўзбекистон биринчи президенти Ислом Каримовнинг ҳудудга бориши ва давлат тўнтаришига уринишнинг бартараф этилиши тафсилотлари келтирилган.\nЎша йилнинг сентябрь ойида Ўзбекистон Республикаси Бош прокуратураси томонидан олиб борилган тергов суриштирув натижаларидан кейинги ҳисоботида “Ўзбекистон мустақил сиёсати, унинг миллий манфаатларини, конституциявий тузумини ағдариш ва исломий давлат барпо этишга қаратилган, геосиёсий манфаатларга тўлиқ мос келувчи пухта ўйланган ва режалаштирилган ҳаракат” дея баҳоланганди.\nТашқи кучлар қутқуси билан жиноий гуруҳ томонидан юзага келтирилган тартибсизликлар оқибатида ҳисоботга кўра, 187 киши қурбон бўлганди. Шундан 60 нафари тинч аҳоли вакиллари (уларнинг ичида икки нафар вояга етмаганлар ва бир нафари аёл) эди. Террорчилар ҳуқуқни муҳофаза қилувчи органлар ходимларининг 31 нафарини ўлдиришган. 287 нафар киши, жумладан, 91 нафар тинч аҳоли вакиллари, 49 нафар ҳуқуқни муҳофаза қилиш органлари ходимлари ва 59 нафар ҳарбий турли даражадаги тан жароҳатлари олишган.\nТеррорчиларга қарши чора-тадбирлар вақтида эса 94 нафар террорчи йўқ қилинган, 76 нафари яраланган.\n15:20 / 19.04.2022\n«Исломга бағишланган умр» – шайх Муҳаммад Содиқ Муҳаммад Юсуфнинг ибратли ҳаёт йўли ҳақида фильм\n10:39 / 07.12.2020\nФарғона водийсидаги қадимий мегалитик цивилизация ҳақида ҳужжатли фильм тақдим қилинди\n23:41 / 19.12.2019


ҚАЙНОНАМНИНГ ТАНБЕҲИ — МЕҲРИБОНЛИГИ\nЯнги тушган келин минг уқувли, фаросатли бўлса ҳам янги жой ва шароитга мослашгунча анча синовларни бошдан кечиришига тўғри келади.\nЗамира келин бўлиб тушган хонадонда тозаликка, покизаликка жуда қаттиқ эътибор қаратилиши сабаб, тез-тез қайнонасидан дакки эшитиб қоларди. Болалигидан бувиси ва онасининг қўлида уй-рўзғор тутумини пухта эгаллаган қиз учун берилган танбеҳлар баъзан кўнглига оғир ҳам ботарди. Чой дамлашдан тортиб, ҳовлининг саранжомлиги доим талаб даражасида бўлиши учун тинимсиз тиришарди. Ҳали у-ҳали бу камчилиги учун койиш эшитса ҳам, қайнонасига бир оғиз гап қайтармасди. Шу зайлда икки-уч ой астойдил ҳаракат қилди. Лекин шунча меҳнати, уринишлари ҳеч қандай рағбат топмаётганидан сиқиларди. Ахийри сабри тугаб, ишдан келган турмуш ўртоғига онасининг кўнглига йўл тополмаётгани, шунча ҳаракат қилса ҳам натижаси бўлмаётганини айтди, йиғлаб ҳам олди.\n— Замира, сен кўп сиқилма. Онам аслида жуда меҳрибон. Бироз сабр қилсанг, бунга ўзинг ҳам ишонасан. Сен ҳам худди ўзидай тоза-озода рўзғор тутишинг учун шундай қиляпти-да. Ҳаммасини ўрганиб олсанг, ҳали жуда қалин бўлиб кетасизлар.\nТурмуш ўртоғининг бу гапи унга бироз далда берди. Эртаси куни яхши кайфият билан уй юмушларини қилишга киришди. Ариқдан сув олиш учун челак кўтариб энди кўчага чиқмоқчи бўлганди, ташқарида аёлларнинг гапи қулоғига чалинди.\n— Келиним умри узун бўлгур, худди кўнглимдагидек бўлиб чиқди-я! Буюрган ишларимни ўзимдан ҳам аъло бажаряпти. Келган куниданоқ ҳамма юмушларни қўлимдан олди, барака топгур. Шундай бўлса ҳам баъзан койиб қўяман-да, кейин ўзим қийналиб юраман.\nҚайнонасининг ўзи ҳақидаги фикрини эшитган Замира бу инсоннинг нақадар кўнгли тоза ва меҳрибон эканини тушунди. Ёшлик қилиб, кеча турмуш ўртоғига нолигани учун ўзидан уялиб кетди. Буёғига энди қайнонасининг танбеҳларини ҳам чин меҳрибонлик, деб қабул қилиши кераклигини англади.\n10:42, 14.06.2018 ✔35\nНогирон қизга «марказ»дан нажот йўқ...ми?\n14:37, 07.06.2018 ✔41\nМаҳалла томонидан ажратилаётган ижтимоий ёрдам аслида кимларга берилмоқда?\nЙигирма киши ишли бўлса\n15:47, 31.05.2018 ✔53\nҚанча муаммолар ечим топишини биласизми?\n✔ 35  10:42, 14.06.2018\n✔ 41  14:37, 07.06.2018\n✔ 53  15:47, 31.05.2018\nҚачонгача қиз узатганнинг бошини эгамиз, қарзга ботирамиз?\n✔ 67  15:47, 31.05.2018\n«Ахир, мен қайнонаман, келинга хизматкор эмас...»\n✔ 54  15:46, 31.05.2018